Pakar jangka belanjawan terbesar, namun diperlukan, walau bimbang inflasi

Kerajaan dijangka akan meneruskan polisi pengembangan(expansionary) pada Belanjawan 2022 yang akan dibentangkan pada hari ini, sekaligus menjadi belanjawan dengan peruntukan terbesar dalam sejarah, kata pakar.Ahmed Razman Abdul Latiff dari UPM berkata, kerajaan dijangka akan membelanjakan RM350 bilion untuk belanjawan kali ini, sekali gus melebihi jumlah RM322 bilion dalam belanjawan tahun lalu.“Kebimbangan kita ialah kemampuan kerajaan untuk melaksanakan belanjawan sedemikian rupa,” katanya kepada MalaysiaNow.“Namun selepas kerajaan menaikkan kadar statutori hutang sebanyak 60% daripada Keluaran Dalam Negara Kasar (KDNK), ada ruang untuk memastikan belanjawan kali ini membolehkan golongan yang memerlukan mendapat bantuan sewajarnya.”Menurut Razman, dengan peningkatan kadar itu, kerajaan mampu menambah hutang sebanyak RM60 bilion namun ia tidak semestinya dimaksimumkan.Katanya, dengan Pilihan Raya Umum ke-15 (PRU15) dijangka diadakan pada tahun depan, belanjawan kali ini dijangka bersifat populis, apatah lagi selepas pelaksanaan Undi 18.Menurut Razman, tumpuan akan diberikan kepada semua segmen masyarakat bagi memastikan mereka mendapat bahagian masing-masing.Sebelum ini beberapa pengkritik memberi amaran bahawa dasar perlaksanaan perbelanjaan yang berlebihan dijangka meningkatkan kadar inflasi.Ini kerana kerajaan sudah berbelanja besar menerusi pakej-pakej rangsangan sebelum ini bagi membantu rakyat dan perniagaan mengharungi perintah kawalan pergerakan (PKP) bermula Mac tahun lalu.Sejak Mac 2020, kerajaan melaksanakan lapan pakej bantuan dan rangsangan ekonomi berjumlah kira-kira RM530 bilion, antaranya Prihatin (RM250 bilion), Penjana (RM35 billion), Pemerkasa (RM20 bilion) dan Pemulih (RM150 billion).Ogos lalu, Jabatan Perangkaan memaklumkan, Indeks Harga Pengguna Malaysia yang mengukur kadar inflasi dalam negara meningkat 2.2% pada Julai.Menteri Kewangan Tengku Zafrul Aziz dijangka membentangkan Belanjawan 2022 di Dewan Rakyat, kali pertama di bawah Perdana Menteri Ismail Sabri Yaakob.Ketua Pakar Ekonomi Bank Islam Afzanizam Abdul Rashid berkata inflasi sememangnya satu kebimbangan yang memberi kesan kepada kuasa beli rakyat.Katanya, kerajaan memerlukan strategi yang lebih berkesan dalam menangani isu inflasi.“Memastikan bekalan makanan sentiasa cukup serta rantaian penawaran atau bekalan sentiasa dipantau supaya kegiatan orang tengah yang mengambil kesempatan kepada peraih produk pertanian dapat dibanteras,” katanya kepada MalaysiaNow.Bagaimanapun, Razman berkata kadar inflasi yang berdasarkan indeks harga pengguna tidak melambangkan harga barangan semasa.Beliau menjangkakan kadar inflasi akan kekal rendah dan risikonya masih terkawal.Katanya, apa yang lebih utama tumpuan perlu diberikan bagi menangani krisis rantaian bekalan yang sedang melanda dunia akibat kadar permintaan yang melonjak susulan pembukaan semula sektor ekonomi.Menurut Razman, situasi “bottleneck” bekalan di peringkat antarabangsa dijangka menaikkan kadar inflasi berbanding dasar perkembangan fiskal.Katanya, harga barangan akan meningkat sekiranya keadaan itu berterusan, memandangkan negara masih mengimport barangan dari luar dengan jumlah yang banyak.Justeru, beliau berkata Belanjawan 2022 wajar memberi tumpuan kepada kempen membeli barangan Malaysia.Bagi mengatasi masalah pada rantaian sistem, Razman berkata beliau menjangkakan kerajaan akan meletakkan asas dan mempelbagaikan hasil negara dalam belanjawan kali ini menerusi sektor-sektor ekonomi baru seperti ekonomi digital, industri kreatif dan pembangunan infrastruktur.“Peruntukan belanjawan juga harus pergi kepada ekonomi tapak atau ‘real economy’. Contohnya kalau geran diberikan kepada perniagaan untuk menghapuskan hutang lama, ia tidak akan membantu.“Tapi kalau geran itu berfungsi untuk syarikat melaksanakan perkembangan, menghasilkan produk baru, ia akan memberikan manfaat kepada ekonomi negara,” katanya.Gesaan itu turut disuarakan Afzanizam  yang mahukan kerajaan memastikan sektor logistik berfungsi dengan baik dalam apa jua keadaan.“Jika kita melihat dari sudut perdagangan antarabangsa, lebih 50% eksport dan import barangan dihantar melalui pengangkutan laut. Selebihnya, barangan akan diangkut melalui pengangkutan udara dan darat.“Berikutan terdapatnya lebihan kapasiti dalam sektor penerbangan, maka pengangkutan kargo melalui udara boleh ditingkatkan bagi menampung masalah kejutan penawaran,” katanya.Felo Akademi Sains Malaysia, Madeline Berma pula berkata, ketika ini pendekatan pengembangan diperlukan untuk tujuan pemulihan ekonomi, membina kemampanan dan meletakkan asas kukuh untuk pembangunan lestari.“Pengembangan dalam Bajet 2022 digunakan untuk melengkapkan Rancangan Malaysia Ke-12. Fokusnya ialah infrastruktur dan digitalisasi,” katanya yang menjangkakan bantuan berkaitan Covid-19 akan diteruskan.Justeru, katanya kerajaan akan terus memainkan peranan besar dalam ekonomi.Meskipun ia dilihat bertentangan dengan prinsip pasaran bebas, Madeline berkata ketika tempoh sumber menjadi terhad, campur tangan kerajaan yang lemah dalam pasaran hanya akan membesarkan jurang-jurang sedia ada dalam ekonomi.“Campur tangan kerajaan diperlukan dalam bentuk sokongan program ekonomi bagi menghadapi impak PKP terhadap pendapatan, pekerjaan dan kehidupan,” katanya kepada MalaysiaNow.Madeline berkata kerajaan juga wajar menyediakan insentif kepada sektor yang terkesan akibat pandemik Covid-19 seperti sektor pelancongan, selain sektor yang mempunyai kesan berganda seperti projek-projek infrastruktur mega.


Peniaga kecil sambut baik cadangan MPN lanjut moratorium

Pelanggan yang ramai ketika waktu tengah hari di kawasan penjaja sekitar Stadium Kuala Lumpur, Cheras membuatkan peniaga tidak menang tangan untuk melayan, malahan kehadiran mereka menjangkaui waktu rehat yang ditetapkan.
Ketika ditemu bual, seorang peniaga buah-buahan, Juniadi Sudirman berkata dia tidak kisah melayan pelanggan yang ramai kerana begitulah keadaan perniagaannya sebelum negara terjejas akibat pandemik.
Katanya, jika dibandingkan perniagaannya sebelum dan semasa pandemik, pendapatannya mengalami perubahan drastik sehingga pernah berkurangan sebanyak kira-kira 50% akibat perintah kawalan pergerakan (PKP) yang dilaksanakan di seluruh negara bagi membendung penularan wabak itu.
Namun, selepas kerajaan mengumumkan negara beralih ke fasa pemulihan di mana lebih banyak sektor dan Industri dibenarkan kembali beroperasi, Juniandi berkata dirinya boleh menghembus nafas lega.
Walaupun demikian, perkembangan perniagaannya masih perlahan walaupun keadaan pandemik di seluruh negara dilihat sudah terkawal.
Juniandi merupakan antara puluhan ribu peniaga dalam sektor perusahaan mikro, kecil dan sederhana (PMKS) di Malaysia yang terkesan akibat pandemik sejak dua tahun lalu.
Malaysia menjalani beberapa peringkat PKP untuk membendung penularan Covid-19 sejak negara dilanda pandemik pada awal 2020.
Sekatan pergerakan tersebut menyebabkan operasi perniagaan ditutup sementara pekerja diarahkan untuk bekerja dari rumah manakala hanya beberapa sektor utama sahaja yang kekal beroperasi.
Namun, langkah PKP akhirnya dimansuhkan pada Oktober tahun lalu dan peralihan negara ke fasa endemik diumumkan sejak April lalu.
Bagaimanapun, berbanding Juniandi, situasi berbeza dirasakan oleh Siti Alia yang menjalankan perniagaan nasi ayam.
Dia mendapati selepas PKP dimansuhkan, pendapatan perniagaannya semakin menurun.
"Masa PKP tak menang tangan nak uruskan semua pesanan yang masuk sebab pelanggan tak boleh keluar makan di luar.
"Sekarang mereka dah boleh keluar makan di restoran. Jarang ada pembeli, katanya kepada MalaysiaNow.
Sebelum ini, isu aliran tunai pengusaha PMKS sering menjadi tumpuan dalam siri mesyuarat Majlis Pemulihan Negara (MPN) kerana ianya mampu menjejaskan dan merencatkan proses pemulihan negara.
Sebelum ini, dilaporkan lebih 30,000 usahawan dan peniaga PMKS gulung tikar akibat pandemik Covid-19.
Disebabkan itu, Ketua Pegawai Eksekutif Sekretariat MPN Sulaiman Mahbob mencadangkan supaya kerajaan dan Bank Negara mempertimbangkan lanjutan pemberian moratorium kepada pengusaha PMKS.
Ini bagi memastikan mereka yang terlibat dengan sektor itu lebih berdaya tahan untuk menghadapi kejutan masa depan serta meningkatkan sumbangan sektor berkenaan kepada ekonomi negara.
Ketika ditanya mengenai cadangan tersebut, Juniandi menyatakan rasa gembira.
"Bagus juga kalau dilaksanakan moratorium itu kerana saya boleh manfaatkan wang yang ada untuk tambah barangan jualan dan kembangkan lagi perniagaan ke peringkat seterusnya.
"Sebelum ni saya jual di pasar malam tapi disebabkan pandemik saya cuma mampu jaja tepi jalan.
"Saya boleh gunakan untuk upah pekerja juga sewaktu tempoh moratorium itu."
Jelasnya, dia juga salah seorang daripada usahawan PKMS yang menerima Geran Khas Prihatin sewaktu PKP di bawah pentadbiran kerajaan Perikatan Nasional (PN).
Katanya, bantuan itu berjaya menyelamatkan perniagaannya daripada ditutup ketika rakan-rakan lain gulung tikar.
Alia turut bersetuju dan menyambut baik cadangan tersebut, mengatakan dia boleh mengambil peluang menaik taraf perniagaannya dengan berpindah ke tempat yang lebih selesa.
"Saya boleh gunakan bayaran bulanan pinjaman saya untuk jadikan modal beli kiosk kecil atau ‘food truck’ dan kembangkan lagi makanan yang boleh saya jual.
"Duit sekarang memang cukup-cukup untuk saya upah ahli keluarga sahaja dan bukan pekerja luar.
"Moratorium untuk peniaga PMKS macam kami boleh bantu banyak segi terutamanya hal modal berniaga."
Sebelum ini, MPN komited mengemukakan pelbagai inisiatif bagi membantu memulihkan kembali ekonomi dan pendapatan usahawan tempatan.
Ini termasuklah cadangan utama MPN kepada kerajaan yang menggesa tumpuan diberikan bagi menangani isu kekurangan pekerja di sektor kritikal seperti pembinaan, perladangan dan pelancongan.


Lemang meriahkan suasana Krismas kampung Orang Asli

Di sebuah pondok kayu kecil yang terletak di kaki bukit sebuah hutan di Perak, sekumpulan remaja membakar kayu di atas tanah yang keras.Di unggun api itu, mereka menyusun lemang buluh yang sudah berisi beras pulut untuk dibakar.Ketika membakar susunan lemang itu, berkepul asap memenuhi udara sekitar pondok, bahang menitikkan peluh mereka ketika menjaga api.Namun mereka tetap setia menjaganya, bagi memastikan lemang dimasak dengan baik.Masakan tradisional itu sering dikaitkan dengan sambutan Hari Raya Aidilfitri bagi umat Islam di negara ini.Anak muda Orang Asli Semai menjaga api lemang demi memastikannya dimasak dengan baik.Namun, di kampung kecil ini, ia merupakan hidangan utama bersama sanak saudara akan pulang ke kampung halaman bagi meraikan Krismas.Di sebuah rumah kecil di seberang jalan pula, kelihatan kaum wanita sedang sibuk menyediakan hidangan perayaan lain.Bunyi periuk dan kuali berlaga kedengaran ketika sajian ayam dan daging babi dimasak secara bergilir-gilir.Jalan menuju ke Kampung Pos Slim itu agak sempit dan berliku, laluannya tidak lurus dan curam mendaki Cameron Highlands.Kampung itu terletak di sebelah sungai, dengan jambatan merintangi antara dua batas yang menghubungkan jalan utama ke kawasan penempatan Orang Asli ini.Di sini, kira-kira 500 Orang Asli Semai tinggal di rumah kayu yang terpencar di seluruh kawasan kampung.Kaum wanita menyiapkan hidangan lauk-pauk juadah perayaan Krismas Kampung Pos Slim.Ada beberapa keluarga yang beragama Islam, namun majoriti penduduk adalah penganut Kristian.Bah Alang Sekena yang merupakan ketua kampung atau tok batin, berkata Orang Asli Kampung Pos Slim itu sudah lama mengamalkan ajaran Kristian, sekurang-kurangnya sejak generasi ibu bapanya.“Seperti penganut Kristian lain, kami sambut Krismas,” katanya kepada MalaysiaNow.“Tetapi kami meraikannya mengikut budaya kami sendiri.”Ketika ahli keluarga Orang Asli Semai yang tinggal dan bekerja di tempat lain dalam perjalanan pulang ke kampung untuk meraikan Krismas bersama keluarga, kerja masak-memasak secara gotong-royong itu semakin rancak.Aktiviti itu dijalankan sehingga tengah hari.Makanan disediakan dan dimasak di tempat terbuka, di mana keluarga demi keluarga akan datang untuk mengambil bahagian mereka.Tok batin Kampung Pos Slim, Bah Alang Sekena berkata tradisi mereka terus dikekalkan ketika meraikan Krismas.Bah Alang berkata, pesta Krismas diadakan beberapa hari sebelum tarikh sebenar Hari Krismas.“Kita ingin menghormati Tuhan seperti seorang anak menghormati bapanya,” katanya.Walaupun sambutan Krismas itu dijalankan secara bersama-sama, namun perayaan kali ini kurang meriah berbanding sebelum pandemik Covid-19.“Tidak ada Christmas carol atau nyanyian. Ada perjumpaan kecil, setiap keluarga sambut di rumah masing-masing,” katanyaKatanya, akitiviti ziarah ke kampung-kampung lain tiada ketika sambutan Krismas kali ini.“Hendak melawat kampung lain pun tak boleh,” kata Bah Alang.Ketika matahari mulai terbenam, kanak-kanak kampung akan mempersembahkan tarian manakala orang tua menikmati muzik Krismas yang dimainkan melalui set pembesar suara.Walaupun sekatan Covid menyebabkan pertemuan keraian itu tidak dapat dihadiri penduduk secara beramai-ramai, suasana tetap meriah dan ceria.Bah Alang berkata kebanyakan Orang Asli mengelak daripada berhubung dengan orang luar sepanjang wabak melanda.Mereka juga sentiasa dipantau pihak berkuasa.Penduduk kampung bimbang mereka dikenakan denda sehingga RM1,000 jika tidak patuh dengan prosedur operasi standard (SOP) Covid.Kampung Pos Slim yang terletak di Simpang Pulai menuju ke Cameron Highlands.Menurut Bah Alang, ramai daripada mereka yang dikenakan kompaun itu tidak boleh membaca atau menulis dan didenda kerana gagal mendaftarkan diri sebelum memasuki kedai dan premis awam lain.Krismas kali ini, pastor tidak ada bersama mereka, namun pembantunya Henry Asmadi ditugas bagi sambutan perayaan itu.Suasana kampung ketika perayaan Krismas mungkin tidak dipenuhi dengan pelbagai hiasan sambutan yang biasa dilihat ketika penganut Kristian menyambut perayaan itu.Namun, jelas sekali semangat perayaan dan kegembiraan yang ditunjukkan pada wajah penduduk kampung.Walaupun jauh dari kesibukan bandar dan lampu neon pusat beli-belah, selain tidak kelihatan pokok Krismas didirikan, Orang Asli tetap ceria meraikan musim perayaan ini, penuh gembira dan santai.“Ramai Orang Asli bekerja di kuari di bawah,” kata Henry, 18, kepada MalaysiaNow.“Pada hari Krismas kita berehat.”


Maklum kepada sekolah jika mahu anak duduk di rumah, kata menteri

Ibu bapa yang tidak selesa dengan kehadiran anak-anak mereka ke sekolah perlu memaklumkan perkara itu, kata Menteri Kanan (Kluster Pendidikan dan Sumber Manusia) Radzi Jidin.Radzi berkata, pihak sekolah tidak pernah mengenakan denda kepada mana-mana murid yang tidak hadir disebabkan kerisauan ibu bapa mengenai kesihatan anak mereka.“Mereka perlu maklumkan sekiranya mereka rasa anak mempunyai sejarah (kesihatan) tertentu yang dirasakan tidak selamat untuk ke sekolah… Mereka kena tulislah,” kata Radzi pada satu sidang media di Putrajaya hari ini.“Sekiranya semua tak mahu datang, kita tidak tahu siapa yang tercicir. Kita perlu ada catatan yang betul, mengapa pelajar tersebut tidak ke sekolah.”Radzi berkata, kementerian pendidikan meminta jasa baik ibu bapa supaya tidak menghantar anak mereka ke sekolah sekiranya mempunyai gejala bagi memastikan jangkitan berlaku di luar tidak dibawa ke dalam sekolah.“Begitu juga konteks ibu bapa. Kalau kena kuarantin, kena pakai gelang, kalau ada kontak yang positif, buat pertimbangan dan jangan hantar anak ke sekolah,” katanya.Terdahulu, kementerian kesihatan mencadangkan satu pekeliling dikeluarkan bagi membenarkan guru dan pelajar yang bergejala untuk tidak hadir ke sekolah bagi membendung penularan Covid-19.Radzi berkata, situasi jangkitan Covid-19 pada hari ini berubah-ubah dari semasa ke semasa dan memerlukan pengawasan secara berterusan.Menteri Kesihatan Dr Adham Baba berkata kementeriannya menghantar cadangan itu kepada Radzi dan Ketua Setiausaha Negara Mohd Zuki Ali.


Covid-19: Catat 244 kes baru, sifar kematian

Sejumlah 244 kes baru Covid-19 direkodkan semalam menjadikan jumlah keseluruhan sebanyak 5,03,677 kes.
Sebanyak 401 pesakit turut dilaporkan sembuh, menjadikan jumlah keseluruhan kes sembuh sebanyak 4,985,292.
Ketika ini, 10,477 kes aktif direkodkan di mana 10,008 atau 95.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 449 (4.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 20 kes dan 9 daripadanya memerlukan bantuan alat pernafasan.
Tiada kematian dicatatkan menjadikan jumlah keseluruhan korban akibat wabak itu kekal sebanyak 36,901 orang.


Operasi sekolah pelarian Rohingya di Ampang bergelut cabaran kewangan

Sebuah sekolah pelarian Rohingya di Ampang, Selangor bergelut untuk beroperasi ketika berdepan dengan cabaran kewangan sekali gus berisiko lumpuh jika masalah itu berlarutan.Pengasasnya, Mohamad Sadek Ali Hussein berkata, pihak sekolah sudah berhutang sewa kepada tuan rumah tempat sekolah itu didirikan sejak November lepas, selain tidak mampu membayar kakitangan yang bekerja secara sepenuh masa.“Kami bernasib baik tuan rumah memahami kami beroperasi sepenuhnya menggunakan derma. Namun kami tetap berusaha untuk bayar sewa, selain bil lain,” katanya kepada MalaysiaNow.“Kami juga tidak mampu sediakan sarapan dan makanan tengah hari untuk pelajar kami.”Katanya, pada ketika ini pihak sekolah memerlukan RM24,256.Ia termasuk  tunggakan sewa berjumlah RM750 sebulan dan elaun RM1200 untuk pengajar sepenuh masa untuk sebulan, selain bayaran utiliti.Kanak-kanak pelarian Rohingya khusyuk mendengar penerangan guru dalam kelas bahasa Inggeris di Darul Eslah Rohingya Academy.Seramai 112 kanak-kanak etnik Rohingya bersekolah di Darul Eslah Rohingya Academy ketika ini.Ibu bapa mereka melakukan pelbagai pekerjaan antaranya bekerja sebagai pencuci dan pembersih sampah.Empat tenaga pengajar termasuk dua kakitangan sepenuh masa bertanggungjawab mendidik kanak-kanak tersebut.Selain itu, ribut petir yang melanda kawasan tersebut beberapa bulan lalu turut mengakibatkan beberapa perkakasan elektrik seperti lampu dan kipas tidak berfungsi selepas satu kejadian elektrik terputus.Sadek berkata, sehingga kini mereka tidak mampu membayar kos pembaikian.“Tandas kami hanya ada satu, tidak cukup untuk 100 lebih pelajar,” katanya.Kelas agama dijalankan di ruangan kecil bangunan yang disewa Darul Eslah Rohingya Academy.Sekolah itu diasaskannya pada 2007 di sebuah rumah teres yang disewa.Berkat derma ramai pihak, dia mampu mengubah suai dengan membuat ruang tambahan di rumah itu bagi memperluaskan tempat belajar.Salah seorang tenaga pengajar ialah Anwar Shah Mohammad Siddiq yang mengajar di sekolah itu sejak tujuh tahun lepas.“Saya mengajar bahasa Inggeris dan berinteraksi dengan anak-anak ini selain mengambil mereka ke sekolah dari rumah mereka.“Memang sukar untuk saya bertahan,” katanya.Bagaimanapun, dia bersemangat kerana melihat kesungguhan anak-anak murid untuk belajar di sekolah tersebut.Tinjauan MalaysiaNow di premis itu mendapati hampir setiap ruang digunakan untuk kelas kanak-kanak Rohingya.Subjek yang diajar termasuk bahasa Inggeris, bahasa Melayu, mengaji Al-Quran dan matematik.Ruang atas rumah itu dijadikan perpustakaan dan bahagian pentadbiran.Kelas murid dipisahkan oleh pembahagi.Gelagat gembira kanak-kanak Rohingya di kelas ketika gambar mereka diambil.Terdapat ruang untuk mengambil air wuduk, selain dapur dan tandas bagi kegunaan lebih 100 murid Rohingya.Sadek yang pernah bekerja dengan agensi Pertubuhan Bangsa-Bangsa Bersatu (PBB) yang berpangkalan di Malaysia berkata, sekolah itu memerlukan sekurang-kurangnya RM11,000 sebulan untuk beroperasi.“Namun tidak selalu kami menerima jumlah optimum.“Apa yang kami dapat, kami akan bahagikan mengikut keutamaan,” katanya.Menurutnya, kira-kira 20,000 kanak-kanak Rohingya dianggarkan berada di Malaysia.Di kawasan Ampang, terdapat 300 kanak-kanak yang mana 112 daripada mereka belajar di sekolah itu manakala bakinya berpecah antara sekolah mubaligh dan ditaja oleh persatuan bukan kerajaan.Seorang lagi tenaga pengajar, Jani Alam menghadiri sekolah Darul Eslah itu kini menabur bakti sebagai tenaga pengajar separuh masa dan mengajar Bahasa Melayu.“Ayah saya meninggal pada 2018. Ibu meminta saya bekerja. Abang saya juga sudah berkahwin dan tidak mampu menanggung persekolahan saya.“Saya bekerja di bengkel kereta selama dua bulan dan kini bekerja separuh masa di klinik.“Saya tidak mahu murid-murid saya berhenti belajar seperti saya,” katanya yang menyimpan hasrat melanjutkan pengajian ke peringkat lebih tinggi.Bagi Sadek, apa yang ditakutinya ialah masa depan kanak-kanak tersebut.“Mereka tidak ada dokumen, tidak bernegara (stateless) tidak dibenarkan menyambung pengajian di sini.“Tanpa pendidikan, mereka akan terjerumus dalam jenayah atau bergaduh dengan orang tempatan,” katanya.Dia mahu kanak-kanak tersebut berjaya seperti murid-murid sebelum ini.Ada bekas pelajar sekolah itu yang berjaya menyambung pengajian di luar negara seperti di Amerika Syarikat, Kanada dan Australia.


Fasiliti hospital, PKRC Kelantan penuh, petugas tidak mencukupi, kata exco

Situasi semasa Covid-19 di Kelantan yang menyaksikan peningkatan ketara kes baharu telah menyebabkan fasiliti hospital dan Pusat Kuarantin Risiko Rendah (PKRC) Covid-19 di negeri ini sudah penuh.Pengerusi Jawatankuasan Kerajaan Tempatan, Perumahan dan Kesihatan Kelantan Dr Izani Husin berkata situasi itu juga menyebabkan petugas kesihatan tidak mencukupi.“Kadar kebolehjangkitan (Rt) atau R-naught (R0) hari ini adalah yang tertinggi dengan nilai 1.44 sekali gus melebihi Rt nasional iaitu 1.15.“Kes harian bagi negeri Kelantan adalah yang tertinggi pernah dicatatkan iaitu sebanyak 662 kes dan merupakan kes harian tertinggi di Malaysia hari ini, menjadikan kes kumulatif adalah sebanyak 10,199 kes,” katanya dalam satu hantaran di Facebook semalam.Katanya satu kluster baharu dilaporkan semalam menjadikan sebanyak 31 kluster aktif di Kelantan manakala terdapat lebih 3,000 kes tertangguh dan 3,493 kes aktif.Susulan peningkatan ketara kes Covid-19 di negeri ini, semua jajahan di Kelantan kini berada di bawah perintah kawalan pergerakan (PKP) sehingga 29 April.Jajahan Kota Bharu, Pasir Mas, Pasir Puteh, Bachok, Machang, Tumpat dan Tanah Merah dikenakan PKP bermula 16 April manakala PKP di Jajahan Jeli, Kuala Krai dan Gua Musang bermula semalam.


Agong redah banjir lawat mangsa di Maran

Yang di Pertuan Agong Sultan Abdullah Sultan Ahmad Shah hari ini berkenan mencemar duli menziarahi mangsa banjir di pusat permindahan di Sekolah Menengah Kebangsaan Maran 1.Turut berangkat Raja Permaisuri Agong Tunku Azizah Aminah Maimunah Iskandariah dan anakanda Tengku Panglima Muda Tengku Ahmad Ismail Mu’adzam Shah.Keberangkatan tiba Agong dan Raja Permaisuri Agong pada 12 tengah hari disambut Pemangku Raja Pahang Tengku Hassanal Ibrahim Alam Shah.Hadir sama Menteri Besar Pahang Wan Rosdi Wan Ismail.Bercakap selepas mendengar sembah taklimat situasi banjir di daerah itu, Sultan Abdullah menasihati semua mangsa di pusat pemindahan banjir agar sentiasa mematuhi prosedur operasi standard (SOP) mengekang penularan Covid-19 bagi mengelakkan wabak tersebut merebak di pusat pemindahan.“Saya nak menasihatkan, walaupun keadaan kita susah (banjir), ini adalah dugaan dan saya bimbang kalau kita tidak patuh SOP mungkin akan jadi bebanan (jika berlaku penularan) kepada kita semua.“Dalam keadaan banjir ini, khususnya di pusat pemindahan, semua harus patuhi SOP. Saya doakan keadaan di sini terus pulih,” katanya.Yang di Pertuan Agong turut menzahirkan penghargaan dan ucapan terima kasih kepada semua petugas barisan hadapan yang bertungkus-lumus menguruskan bencana alam itu.Mangsa-mangsa di pusat pemindahan turut menerima sumbangan.Terdahulu, Sultan Abdullah yang memandu sendiri bersama konvoi Istana Negara ketika dalam perjalanan ke pusat pemindahan berkenaan turut meredah laluan di KM113 Lebuhraya Pantai Timur 1 (LPT1) yang masih ditenggelami banjir.Setakat 12 tengah hari tadi, sebanyak 252 PPS dibuka di seluruh Pahang melibatkan 18,579 mangsa daripada 4,814 keluarga.


KPM bangunkan 3 sistem dalam talian bantu pengurusan sekolah, guru

Kementerian Pendidikan sedang membangunkan tiga sistem secara dalam talian untuk membantu pengurusan sekolah dan memudahkan tugas guru.
Menteri Pendidikan Radzi Jidin berkata sistem berkenaan melibatkan sistem penyusunan jadual pembelajaran, sistem pengurusan utiliti dan sistem pelaporan pembelajaran dan pengajaran (PdP) guru.
Menurut beliau, selaras dengan digitalisasi, KPM perlu mengambil peluang untuk menambah baik sistem pengurusan dan kecekapan sumber selain mentransformasikan pedagogi pendidikan negara menjadi lebih menarik.
"Untuk sistem pengurusan utiliti, kami sudah dalam peringkat akhir dan ada prototaip telah siap... Ada lagi penambahbaikan perlu dibuat dan kami harap tahun ini sistem tersebut dapat digunakan.
"Bagi sistem penjadualan waktu pembelajaran, kami dapati ada sekolah yang buat secara manual dan ada juga sekolah beli sistem dari vendor luar... kami sedang bangunkan sistem itu untuk kegunaan sekolah seluruh negara dan harap boleh digunakan secepat mungkin," katanya.
Beliau berkata demikian dalam sidang media selepas merasmikan Anugerah Penggunaan Digital dan Teknologi (Duta) 2021, di Bukit Kiara semalam.
Jelasnya, sistem berkenaan dalam proses libat urus dengan pemegang taruh termasuk pihak pengurusan sekolah bagi memastikan sistem berkenaan menepati keperluan untuk menyusun jadual pembelajaran murid.
Menurut Radzi, sistem pelaporan PdP pula bagi menyelaraskan dan memudahkan guru menghantar data kepada satu platform yang boleh diakses daripada pelbagai peringkat.
Sementara itu dalam ucapan perasmiannya, beliau berkata pendidikan berasaskan digital bukan lagi pilihan sebaliknya keperluan selaras dengan perkembangan revolusi industri 4.0 (IR4.0) selain melahirkan murid dan generasi fasih digital.
"Kami mahu melahirkan murid yang fasih digital dan mampu bersaing mengikut keperluan semasa. Melalui pendidikan digital kita mampu menambah baik pedagogi pendidikan.
"Guru mahir bidang digital mampu menghasilkan pendekatan pedagogi pendidikan lebih menarik selaras perkembangan IR 4.0," katanya.
Turut hadir di Duta 2021, Timbalan Ketua Pengarah Pendidikan (Dasar Dan Kurikulum) Pkharuddin Ghazali dan Timbalan Pengarah Bahagian Sumber dan Teknologi Pendidikan Shaiful Hasnan Abdul Hamid.
Duta adalah acara tahunan untuk mengiktiraf usaha serta komitmen guru dan murid dalam menjayakan inisiatiaf pendidikan digital selain melahirkan murid fasih digital.
Sebanyak 19 kategori menerusi tiga anugerah utama dipertandingkan iaitu Anugerah Pendidikan Digital, Anugerah Pengkarya Guru dan Anugerah Pusat Sumber Sekolah.


Najib minta saya dapatkan ‘garis panduan’ sebelum beri keterangan kepada PAC, kata bekas pengerusi 1MDB

Bekas Pengerusi 1Malaysia Development Berhad (1MDB) Mohd Bakke Salleh memberitahu Mahkamah Tinggi bahawa Najib Razak telah memintanya supaya bertemu bekas pengerusi Jawatankuasa Kira-Kira Wang Negara (PAC) Hasan Arifin bagi mendapatkan “garis panduan” berhubung keterangannya kepada PAC pada 2016.Bakke, 68, berkata beliau menerima panggilan daripada bekas perdana menteri itu kira-kira dua minggu sebelum prosiding PAC pada 11 Feb 2016.“Saya menerima panggilan daripada Najib meminta saya berjumpa dengan pengerusi PAC Hasan Arifin. Beliau mengajak saya berjumpa di rumah Ahmad Farid Ridzuan, bekas pengarah urusan TV3. Dan kalau saya boleh ingat, panggilan telefon daripada PM, pastinya sebelum prosiding PAC.“Beliau mahu saya berjumpa dengan Hasan dan juga Farid, hanya untuk memastikan kita semua memahami secara kasar apa yang perlu dikongsi atau diperkatakan di PAC, dan itulah intipatinya, semacam keharmonian. Pada masa itu yang menjadi perhatian adalah untuk menjaga reputasi PM, bimbang akan kejatuhan daripada perkara 1MDB ini, saga 1MDB.“Saya kata ok, tetapi saya juga sebutkan kepada PM, kebimbangannya akan reda jika saya tidak dipanggil ke prosiding ini, itu lebih baik, tetapi bukan itu yang berlaku, saya dipanggil,” katanya.Beliau berkata demikian semasa pemeriksaan balas oleh peguam Muhammad Shafee Abdullah dalam perbicaraan bekas perdana menteri itu berhubung penyelewengan RM2.3 bilion daripada dana 1MDB.Saksi itu selanjutnya berkata beliau bertemu Hasan dua kali pada dua hari berbeza di rumah Farid di Kiara Hills, dengan bekas ketua pegawai eksekutif 1MDB Shahrol Azral Ibrahim Halmi hadir pada mesyuarat pertama dan kemudian bekas ketua pegawai eksekutif 1MDB Arul Kanda Kandasamy hadir pada mesyuarat kedua.“Saya beranggapan bahawa Hasan dan Farid hanya cuba untuk membuat saya menjadi lebih akomodatif, jangan terlalu keras dengan keterangan atau jawapan kepada PAC, jangan cuba mengelak perkara tertentu kerana ahli perniagaan dalam buruan Low Taek Jho atau nama Jho Low pun dianggap tabu, tidak boleh sebut,” katanya.Shafee: Tan Sri, apakah perkara yang dianggap “sensitif”?Bakke: Dua perkara, satu, nama Jho Low, satu lagi PM, cuba jangan buat sebarang rujukan kepada PM, cuba cakap dari segi pengurusan, lebih kepada usaha pengurusan.Bakke berkata beliau hanya mendengar kerana beliau tahu apa yang akan beliau perkatakan pada siasatan PAC dan beliau tidak akan menjejaskan keterangannya pada siasatan PAC.“Saya tidak akan membenarkan sesiapa mempengaruhi saya. Jadi saya hanya akan mengaitkan perkara itu, kerana itu adalah perkara yang benar, jadi saya akan berterus terang,” kata saksi itu.Menjawab soalan lain, saksi itu berkata Jho Low adalah perantara antara 1MDB dan Najib dan bukan nomini kepada ahli Parlimen Pekan itu.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung.


Apa yang berada dalam fikiran golongan anti vaksin?

Daripada kisah dan komplot dominasi kuasa besar hingga teori sekumpulan saintis bekerja secara rahsia di makmal bawah tanah, Covid-19 sememangnya diselubungi pelbagai teori konspirasi yang beredar di seluruh dunia.Setahun pandemik melanda dunia, media sosial dipenuhi pelbagai teori termasuk yang kelihatan masuk akal dan tidak kurang banyak juga yang tidak masuk akal, ada yang menyalahkan beberapa tokoh yang kononnya mahu mengubah tatanan dunia dan ada juga yang menuduh syarikat farmaseutikal membunuh untuk menjual ubat dan vaksin.Hampir kesemua dakwaan tidak sahih itu sudah didedahkan atau dinafikan pihak-pihak yang terlibat.Sikap skeptik itu kemudian turut menjangkiti mereka yang tidak percaya dengan program vaksinasi dilancarkan di seluruh dunia setelah bekalan diperolehinya.Di Malaysia, kerajaan menyasarkan imuniti kelompok dapat dicapai selepas 80% populasinya mewakili 27 juta rakyat divaksin sehingga akhir tahun ini.Setakat 1 Jun, hanya 12 juta orang yang mendaftar Program Imunisasi Covid-19 Kebangsaan (PICK). Ada beberapa sebab mengapa ini terjadi: kurangnya kesedaran mengenai situasi pandemik ketika ini, ragu-ragu untuk dapatkan suntikan kerana bimbang keselamatan dan kesan sampingan, dan ada juga kerana memang menentangnya.Ahli psikologi dari Universiti SEGi Dr Mariani Md Nor berkata golongan yang menentang vaksin atau dikenali sebagai anti-vaksin memang sudah lama wujud.“Mereka mempunyai persepsi dan kepercayaan sendiri tentang vaksin,” katanya sambil menambah ia menyumbang kepada bercambahnya teori-teori konspirasi dalam kalangan orang ramai.Bercakap kepada MalaysiaNow, beliau berkata isu ini berakar dari maklumat yang salah.“Di media sosial ada yang mengaku kononnya pakar berkongsi maklumat negatif tentang vaksin,” katanya dan menambah fikiran manusia boleh dipenuhi dengan butiran dan perincian teori dan konspirasi tersebut.Katanya, jika perkara ini berlaku, umur tidak lagi memainkan peranannya, kerana orang muda mahu pun yang tua, kedua-dua golongan ini boleh terkesan dengannya.Selain itu, isu lain timbul apabila seseorang tidak mengetahui tentang vaksin dan tidak mahu menerima maklumat yang diberitahu kepadanya.“Maklumat negatif tentang vaksin yang diterima golongan anti vaksin akan diproses dalam memori dan ia kemudian disimpan dalam ‘cakera keras’ otak.“Sukar untuk ubah sikap dan pendirian orang seperti ini, lebih-lebih lagi orang yang sangat kuat menentang vaksin,” katanya dan menambah mereka ini juga boleh mempengaruhi orang yang berada di sekeliling.Bagi menangani isu ini, komunikasi efektif sangat diperlukan lebih-lebih lagi dalam kalangan ahli keluarga.“Untuk pujuk ahli keluarga ambil vaksin, anda kena didik mereka dengan berikan bukti, jika tidak mereka akan dapat maklumat yang salah dari orang lain.”Dari sudut kadar vaksinasi, Malaysia mendahului banyak negara yang sama saiz atau lebih besar populasinya.Pada 29 Mei, 5.9% populasi Malaysia menerima sekurang-kurangnya suntikan pertama vaksin.Menteri Penyelaras PICK, Khairy Jamaluddin berkata kadar itu akan meningkat seiring bertambahnya bekalan vaksin untuk dua bulan ke depan.Namun keraguan terhadap vaksin di seluruh dunia menyebabkan usaha untuk mencapai imuniti kelompok dilihat boleh terjejas.Sebuah tinjauan Gallup yang dilaporkan oleh majalah Economist melibatkan 300,000 orang di 117 negara mendapati hanya 68% orang dewasa bersetuju untuk mendapatkan vaksin jika suntikan percuma diberikan kepada mereka sementara 29% lagi berkata akan menolak vaksinasi.Seorang ahli psikologi dari Universiti Pendidikan Sultan Idiris, Dr Fauziah Mohd Sa’ad berkata rasa takut adalah sebab utama sikap golongan anti vaksin.“Apabila anda jumpa satu hal yang anda tak tahu, rasa takut akan menyebabkan anda mengelak untuk faham dengan lebih jelas,” katanya.“Jika sudah takut, seseorang akan mudah tunjukkan emosi yang tak stabil dan tingkah laku tidak normal.”Beliau berkata tingkah laku yang sama turut dilihat ketika pertama kali pertama kali berita kewujudan virus itu: sehingga wujud mereka yang panik kerana takut dengan koronavirus.Yang lain pula hanya terus menerima semua maklumat yang ada dan sebarkan tanpa meneliti fakta-faktanya dahulu.“Setiap vaksin memang ada komplikasi namun tidak semua orang yang terima akan alaminya,” kata Fauziah.“Golongan anti vaksin selalu heboh-hebohkan kes-kes terpencil dan anggap ia kes yang biasa. Kemudian mereka sebarkan di media sosial.”Namun beliau dan Mariani bersetuju jika golongan tersebut dibiarkan ia tidak akan membantu pandemik berakhir.Kunci utamanya, kata mereka, adalah terus berusaha memberikan maklumat dan mendidik kerana imuniti kelompok adalah sasaran negara ketika ini, maka semua orang harus berada pada matlamat yang sama.


Lebih 53,000 mangsa dipindahkan akibat banjir di 3 negeri

Jumlah mangsa banjir di tiga negeri sedikit berkurangan dengan 53,040 ditempatkan di pusat pemindahan sementara (PPS) pagi ini, berbanding hampir 55,000 orang malam tadi.
Di Johor, jumlah mangsa menurun sedikit kepada 49,410 orang setakat 8 pagi ini, berbanding 50,596 orang pada 8 malam tadi.
Jawatankuasa Pengurusan Bencana Negeri (JPBN) Johor menerusi kenyataan memaklumkan seramai 14,125 keluarga ditempatkan di 269 PPS di kesemua 10 daerah di negeri itu.
Batu Pahat kekal daerah paling teruk terjejas dengan 20,767 mangsa daripada 5,809 keluarga; diikuti Segamat dengan 11,023 orang (3,253 keluarga); Kluang 4,770 mangsa (1,376 keluarga); Muar 4,625 mangsa (1,358 keluarga); dan Kota Tinggi dengan 3,160 orang  (837 keluarga).
”Turut terjejas bencana itu ialah Tangkak dengan 3,229 mangsa melibatkan 949 keluarga; Mersing 1,167 orang  (346 keluarga); Johor Bahru dengan 327 mangsa (114 keluarga); Pontian seramai 278 mangsa (68 keluarga); serta Kulai dengan 64 orang mangsa (15 keluarga)," menurut kenyataan itu.
Cuaca di sembilan daerah di negeri itu diramalkan cerah pagi ini, kecuali Mersing yang dijangka hujan.
Di Pahang, aplikasi InfoBencana Jabatan Kebajikan Masyarakat melaporkan seramai 3,029 mangsa masih berada di 21 PPS pagi ini, berbanding 3,014 orang  malam tadi.
Rompin kekal mencatatkan jumlah mangsa paling ramai iaitu 2,774 orang diikuti Temerloh dengan 226 orang di sebuah PPS manakala 29 orang lagi di sebuah PPS di Maran.
Bacaan paras Sungai Pahang di dua lokasi iaitu Lubuk Paku, Maran dan Paloh Hinai, Pekan serta Sungai Keratong di Rompin masih melebihi paras bahaya dan hujan sepanjang hari dijangka melanda Rompin dan Maran, manakala hujan dijangka di Temerloh pada sebelah malam.
Di Melaka, jumlah mangsa sedikit meningkat kepada 601 orang daripada 148 keluarga setakat 8 pagi ini berbanding 595 orang daripada 147 keluarga, 8 malam tadi.
JPBN Melaka dalam satu kenyataan memaklumkan daripada jumlah itu, seramai 591 orang daripada 145 keluarga merupakan penduduk di daerah Jasin yang ditempatkan di lima PPS di daerah itu dan 10 mangsa dari tiga keluarga masih ditempatkan di satu PPS di Alor Gajah.


Agong berangkat ke istiadat pembukaan sidang Parlimen penggal ke-4

Yang di-Pertuan Agong Sultan Abdullah Sultan Ahmad Shah tiba di Bangunan Parlimen pagi ini bagi Istiadat Pembukaan Mesyuarat Pertama Penggal Keempat Parlimen ke-14.Keberangkatan tiba Sultan Abdullah pada 10 pagi disambut Perdana Menteri Ismail Sabri Yaakob, Yang di-Pertua Dewan Negara Rais Yatim dan Yang di-Pertua Dewan Rakyat Azhar Azizan Harun.Serentak dengan ketibaan Sultan Abdullah, lagu Negaraku dimainkan sebelum Agong berangkat ke bilik rehat diraja.Agong kemudian akan menyampaikan titah diraja.Menurut takwim di laman rasmi Parlimen, persidangan Dewan Rakyat akan berlangsung selama 17 hari dan berakhir pada 12 Oktober manakala Dewan Negara menyambung persidangan dari 4 hingga 26 Oktober depan.Persidangan kali ini dijangka akan menumpukan kepada isu pemulihan negara susulan pandemik Covid-19 dan pembentangan Rancangan Malaysia Ke-12 (RMK12) selain usaha transformasi Parlimen.Persidangan Parlimen ditangguhkan sejak awal tahun ini ekoran pandemik Covid-19 yang turut menyaksikan perisytiharan darurat untuk seluruh negara pada 12 Januari dan berkuat kuasa hingga 1 Ogos dalam usaha mengekang penularan wabak itu.Bagaimanapun, ahli Parlimen bertemu pada sidang khas Dewan Rakyat, mesyuarat yang diadakan semasa Majlis dalam tangguhan pada 26 Julai lepas.Namun, sidang khas yang sepatutnya berlangsung selama lima hari itu ditangguhkan selepas empat hari bersidang susulan perkembangan kes positif Covid-19 berlaku di Parlimen.


Vietnam penjara 13 tahun suspek seludup 10 tan gading, tanduk badak sumbu

Mahkamah Vietnam menjatuhkan hukuman penjara 13 tahun kepada seorang lelaki kerana menyeludup hampir 10 tan bahagian haiwan terancam dari Afrika, termasuk gading dan tanduk badak sumbu, kata polis.
Mahkamah di bandar Danang mendapati Nguyen Duc Tai, 33, bersalah kerana mengangkut gading gajah, gading, sisik tenggiling dan tulang singa dari Afrika ke Vietnam pada 2021, menurut polis yang mengendalikan kementerian keselamatan awam.
Perdagangan gading adalah haram di Vietnam tetapi penyeludupan hidupan liar masih berleluasa.
Negara ini merupakan tempat transit gading gajah bagi kebanyakan pengguna di China dan Amrika Syarikat serta Vietnam merupakan pengguna utama tanduk badak sumbu, yang dipercayai mempunyai nilai perubatan.
Awal bulan ini, 600kg gading yang diseludup dari Afrika dirampas di dua pelabuhan di bandar utara Vietnam, Haiphong, satu daripadanya seberat hampir 500kg, rampasan terbesar negara itu dalam tempoh lebih empat tahun.
Bui Thi Ha, timbalan pengarah atau kumpulan perlindungan hidupan liar ENV, atau Pusat Pendidikan Alam Semula Jadi, berkata sabitan ke atas Tai pada adalah kes yang jarang berlaku di mana pihak berkuasa berjaya menyabitkan seseorang atas liabiliti jenayah dalam penyeludupan hidupan liar.
“Walaupun amat dikesali kami tidak dapat mencari dan mendakwa orang sebenar di sebalik penghantaran hampir 10 tan haiwan liar ini, kejayaan awal pihak pendakwa raya bandar Danang... adalah luar biasa, layak dijadikan contoh kepada orang lain. ," kata Ha menerusi e-mel.


Sultan Perak kurnia pengampunan kepada 2 banduan

Sultan Perak Sultan Nazrin Shah telah memberi perkenan bagi pembebasan awal dua orang banduan sempena Hari Keputeraan ke-64 yang disambut esok.Setiausaha Lembaga Pengampunan Perak Ahmad Suaidi Abdul Rahim berkata kedua-dua banduan itu yang tarikh bebas masing-masing adalah pada 18 Mei 2022 dan 24 Jun 2023 telah mendapat perkenan pembebasan lebih awal, berkuat kuasa hari pada 6 November.Katanya menjelang sambutan ulang tahun Hari Keputeraan Sultan Perak ke-64, Sultan Nazrin telah mempengerusikan persidangan Lembaga Pengampunan negeri Perak pada Selasa lepas dan sebanyak 12 rayuan dipersembahkan untuk pertimbangan.“Setelah menimbang laporan Jabatan Penjara Malaysia, pendapat Peguam Negara serta pandangan dan ulasan ahli-ahli Lembaga Pengampunan, Sultan Perak berpuas hati bahawa hukuman yang dilalui dua banduan telah memberi pengajaran berguna kepada mereka untuk berubah dan seterusnya berkelakuan baik,” katanya dalam satu sidang media di sini, hari ini.Ahmad Suaidi berkata Sultan Nazrin beritah bahawa sesuatu hukuman yang dijatuhkan bertujuan untuk memberikan pengajaran kepada masyarakat agar undang-undang negara didaulatkan.Sementara itu, Orang Kaya Bendahara Seri Maharaja Zahidi Zainuddin berkata sempena hari Keputeraan ke-64 Sultan Perak esok, bacaan surah Yasin dan doa selamat akan diadakan di masjid serta surau seluruh negeri dengan diketuai Orang Besar Jajahan serta pengawai daerah.


Cuba masuk Kelantan, 500 kenderaan diarah patah balik

Lebih 500 kenderaan yang cuba memasuki negeri ini telah diarah berpatah balik semalam kerana tidak memiliki surat kebenaran rentas negeri, kata Ketua Polis Kelantan Shafien Mamat.Beliau berkata jumlah berkenaan direkodkan sepanjang tempoh 12 tengah malam sehingga 5.00 petang semalam di tiga laluan masuk utama ke negeri ini iaitu di Gua Musang, Pasir Puteh dan Jeli.Selain tidak memiliki surat kebenaran rentas negeri, Shafien berkata terdapat segelintir pengguna jalan raya yang hanya membawa surat rentas negeri tanpa pengesahan mana-mana balai polis,yang sengaja dilakukan dengan tujuan ingin mengaburi pihak berkuasa.Beliau ditemui pemberita selepas meninjau pusat kawalan tempat kejadian (PKTK) perintah kawalan pergerakan diperketatkan (PKPD) Mukim Bunut Susu, di Sekolah Kebangsaan Penggu, di sini bersama Ketua Polis Pasir Mas Mohd Nasaruddin M.Nasir awal pagi tadi.Mengulas mengenai PKPD Mukim Bunut Susu, Shafien berkata lebih 100 anggota polis, Angkatan Tentera Malaysia, Jabatan Sukarelawan Malaysia (Rela) dan Angkatan Pertahanan Awam Malaysia (APM) akan bertugas mengawal tiga lokaliti kawasan yang mempunyai jumlah penduduk lebih 1,800 itu.“PKPD Mukim Bunut Susu melibatkan tiga lokaliti yang agak luas dan memerlukan ramai anggota untuk mengawal. Anggota yang terlibat akan bertugas mengawal pergerakan masyarakat termasuk di lebih 30 laluan kecil atau ‘lorong tikus’.“Tujuan PKPD ini juga adalah untuk memudahkan petugas kesihatan membuat ujian saringan Covid-19, kalau rakyat beri kerjasama maka kita dapat buat cepat dan terima keputusan, saya harap masyarakat di sini berilah kerjasama untuk memudahkan urusan,” katanya.Sebagai rekod Kampung Paya Ular, Kampung Tualang dan Kampung Bechah Palas di Mukim Bunut Susu dikenakan PKPD berkuat kuasa hari ini hingga 22 Mei.


Gagal capai majoriti, PM Greece mahu pilihan raya penentu diadakan

Perdana Menteri Greece, pilihan raya, mahu pilihan raya penentu diadakan berikutan pilihan raya pada Ahad lalu gagal memberikan keputusan muktamad.
Pilihan raya pusingan kedua itu dijadual diadakan seawal 25 Jun, lapor Xinhua.
Pada pilihan raya umum Ahad lalu, parti pemerintah, Parti Demokrasi Baru (ND) memenangi 146 kerusi. Parti pembangkang, SYRIZA-Progressive Alliance, memperoleh 71 kerusi.
Bagaimanapun, ND gagal memperoleh majoriti untuk parlimen yang mempunyai 300 kerusi itu.
Dalam pilihan raya penentu, sistem pilihan raya yang disemak semula akan digunakan, memberikan bonus sehingga 50 kerusi tambahan untuk parti yang menang, sekali gus memudahkan pembentukan kerajaan yang ditadbir oleh satu parti sahaja.


PM bubar Parlimen jika sikap pengundi menyebelahi BN

Perdana Menteri Ismail Sabri Yaakob berkata beliau akan membubarkan Parlimen bagi memberi laluan kepada Pilihan Raya Umum ke-15 (PRU15) sekiranya laporan mengenai kajian sikap pengundi oleh Wanita Barisan Nasional (BN), memihak kepada gabungan itu.
"Bukan saya tak percaya pada yang lain, tetapi laporan kajian oleh wanita ini memang selalunya tepat, dan jika saya terima laporan lengkap kajian sikap Wanita (BN) yang mengatakan BN akan menang (PRU15) saya akan bubarkan Parlimen," katanya pada sesi Bicara Hati Perdana Menteri pada Konvensyen Wanita BN semalam.
Ismail berkata beliau mempertanggungjawabkan Wanita BN untuk menjalankan kajian sikap itu bukan hanya kepada penyokong BN tetapi juga penyokong gabungan lain dan pengundi atas pagar.
Langkah ini katanya bagi mengetahui kekuatan BN pada PRU15 dan memastikan gabungan itu menang dan memerintah kerajaan sepenuhnya.
"Sebab itu, saya bagi tanggungjawab pada Wanita komponen juga untuk lakukan kajian sikap ini, bukan hanya Wanita Umno, kerana tujuan kita PRU kira nak menang dan memerintah, jika laporan meyakinkan, saya akan berbincang dengan top five untuk bubarkan Parlimen,” katanya pada sidang media selepas sesi Bicara Hati Perdana Menteri itu.


Kes harian lepasi 4,000 jangkitan, 8 lagi terkorban

4,098 kes baru Covid-19 direkodkan semalam menjadikan jumlah keseluruhan sebanyak 4,608,768 kes.
Sebanyak 2,071 pesakit turut dilaporkan sembuh, menjadikan jumlah keseluruhan kes sembuh sebanyak 4,534,019.
Ketika ini, 38,913 kes aktif direkodkan, dengan 37,495 atau 96.4% daripadanya sedang menjalani kuarantin kendiri.
Dalam pada itu, 26 (0.1%) kes kini berada di pusat kuarantin sementara 1,339 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 53 kes dan 35 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 61.7% dengan kes Covid-19 merangkumi 12.9%.
Lapan lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 35,836 orang.


Badan pemikir pertikai ‘sebuah lagi’ pelan tindakan pembaharuan kesihatan

Badan pemikir Galen Center for Health And Social Policy menggesa kerajaan mengkaji semula strategi bagi meningkatkan penyampaian perkhidmatan penjagaan kesihatan di bawah Rancangan Malaysia ke-12 (RMK12), mengatakan beberapa bidang utama yang dinyatakan kekurangan kandungan utama atau tidak dinyatakan dalam pelan ekonomi kerajaan bagi lima tahun akan datang.Menyifatkan komponen kesihatan RMK12 sebagai “kurang memuaskan”, ketua eksekutif Galen Azrul Mohd Khalib berkata kajian semula rancangan-rancangan tersebut akan dapat membantu pembaharuan dalam sistem kesihatan negara kepada satu sistem yang “kalis masa depan” dan dapat berdepan cabaran krisis penyakit tidak berjangkit (NCD), populasi yang semakin tua, dan menuntut penjagaan kesihatan yang lebih baik selain mempersiapkan Malaysia untuk menghadapi wabak lain yang mungkin melanda negara.Beliau mengkritik pengumuman “sebuah lagi kajian” dalam bentuk pelan rangka tindakan untuk pembaharuan sistem penjagaan kesihatan, mengatakan beberapa kajian serupa telah dilaksanakan sejak dua dekad lalu yang “meneliti isu yang sama berhubung reformasi penjagaan kesihatan negara”.Beliau turut menambah kajian terbaru telahpun dilaksanakan oleh Harvard TH Chan School of Public Health pada 2016 dan menyarankan supaya kerajaan meneliti penemuan dan kesimpulan daripada laporan tersebut.“Janganlah kita terus buat perkara yang serupa,” katanya dalam satu kenyataan.“Apa yang diperlukan ketika ini adalah keberanian dan keazaman politik untuk melaksanakan syor-syor daripada kajian tersebut.”Azrul juga berkata hakikatnya, sektor penjagaan kesihatan telah menjadi pemacu kemajuan ekonomi dalam negara ini namun kurang diiktiraf, dan menambah “wujud begitu banyak potensi yang belum diterokai.”Menurutnya, hal yang serupa juga berlaku dalam usaha menguruskan NCD seperti penyakit barah yang dikenal pasti sebagai penyumbang kepada masalah penyakit berangkai dengan mengatakan perkara itu “kurang menjadi tumpuan untuk ditangani”.“Sebelum krisis Covid-19 melanda, Malaysia sudahpun berdepan krisis NCD di seluruh negara,” katanya.“Jika kita tidak mengakui dan memberi komitmen di peringkat nasional bahawa peningkatan pelaburan dalam rawatan dan penjagaan berkesan bagi mengatasi penyakit ini, rakyat akan terus ketinggalan. Lebih banyak pesakit akan mati akibat rawatan yang kurang optimum.”Beliau juga berkata skim insurans nasional wajib akan menjadi “faktor perubahan” di samping turut berkata kurangnya komitmen untuk menyelesaikan masalah berkaitan dengan sumber manusia seperti doktor kontrak dan pengekalan pakar dalam sektor awam.Selain itu, beliau turut mempersoalkan penubuhan institut penyakit berjangkit yang diumumkan Perdana Menteri Ismail Sabri Yaakob yang tidak dimasukkan dalam dokumen RMK12, mengatakan jutaaan ringgit dana tersebut sepatutnya disalurkan untuk menyokong Institut Kesihatan Negara yang berada di bawah kementerian kesihatan .“Minat dan komitmen yang diperbaharui terhadap penyakit berjangkit sangat baik dan dialu-alukan, namun kita harus menggunakan wang tersebut dengan sebaik mungkin untuk memperkukuhkan keupayaan institusi kita yang sedia ada dengan merekrut ahli pakar dan penyelidik yang terbaik dalam bidang penyakit berjangkit,” katanya sambil menambah bahawa Malaysia sudah mempunyai Pusat Penyelidikan Penyakit Berjangkit (IDRC).


Fasa 4 tak sama dengan suasana pilihan raya, kata Hishammuddin

Suasana Fasa Empat di Melaka tidak boleh disamakan dengan suasana Pilihan Raya Negeri (PRN) Melaka yang bakal berlangsung bulan depan, kata Menteri Kanan Pertahanan Hishammuddin Hussein.Katanya, pelaksanaan prosedur operasi standard (SOP) berhubung pilihan raya negeri tidak wajar dipolemik atau dipolitikkan.“Memang majlis kahwin, kenduri dan majlis rasmi dibenarkan di bawah Fasa Empat, tetapi saya nak ingatkan tak boleh kita samakan suasana Fasa Empat dan suasana PRN,” katanya pada sidang media di Parlimen hari ini.Katanya, kerajaan perlu memastikan tiada dwistandard dalam menguatkuasakan SOP sehingga Suruhanjaya Pilihan Raya (SPR) mengambil alih pada 8 November ini, apabila PRN Melaka secara rasmi bermula.Beliau mempertahankan keputusan kemterian kesihatan (KKM) untuk tidak membenarkan sebarang majlis dan aktiviti berkaitan PRN Melaka yang berkuatkuasa semalam.“Saya percaya KKM membuat keputusan berdasarkan apa yang berlaku beberapa hari sebelum yang mana kita tengok banyak perhimpunan dan majlis yang dianggap sosial, namun ada kaitan pilihan raya.“Ia melibatkan ramai individu berkumpul.. lebih 50% daripada yang ditetapkan SOP biasa. Ramai tidak memakai pelitup muka dan penjarakan sosial pun tidak dipatuhi.“Itu trend yang kita tak boleh benarkan ketika ini,” katanya.Katanya, kerajaan perlu memastikan tiada perkara yang boleh mengundang kemarahan rakyat terhadap ahli atau parti politik.Menurut ahli Parlimen Sembrong itu, kerajaan akan dilihat janggal jika SOP longgar dilaksanakan sebelum PRN tetapi berubah selepas SPR mengambil alih.“Kita belajar daripada pengalaman sebelum ini, jadi SOP yang kita ketengahkan semasa PRN Sabah dikemaskini untuk Melaka, dan sekiranya ada keperluan untuk pilihan raya kecil atau PRN lain, Majlis Keselamatan Negara akan membantu dari segi konsistensi dan menyesuaikan apa yang ada (SOP) mengikut keadaan semasa,” katanya.Semalam, Setiausaha Agung Umno Ahmad Maslan ketika perbahasan di Dewan Rakyat menyatakan bantahan terhadap pelaksanaan SOP KKM yang melarang aktiviti berkaitan pilihan raya.Setiausaha Agung PKR Saifuddin Nasution Ismail dan Presiden Amanah Mohamad Sabu turut senada dengan ahli Parlimen Pontian itu.


Saringan Covid-19 pekerja asing diwajibkan di seluruh negara

Program saringan Covid-19 bagi pekerja asing akan diperluaskan ke seluruh negara bermula 2 Februari ini, kata Menteri Sumber Manusia M Saravanan.Beliau berkata perluasan skop itu adalah susulan pelaksanaan semula Perintah Kawalan Pergerakan (PKP) pada 13 Januari serta pengumuman bantuan Perlindungan Ekonomi dan Rakyat Malaysia (Permai) pada 18 Januari.Beliau berkata program tersebut dilaksanakan Pertubuhan Keselamatan Sosial (Perkeso) dengan kerjasama klinik-klinik swasta di seluruh negara yang menjalankan ujian saringan menggunakan kaedah RTK Antigen yang diluluskan kementerian kesihatan.Saravanan berkata kos bagi kit ujian dibiayai oleh Perkeso manakala majikan hanya perlu membiayai kos perkhidmatan yang dikenakan oleh klinik atau hospital.“Perkeso telah menyediakan peruntukan tambahan sebanyak RM54 juta bagi peluasan skop saringan ini,” menurutnya dalam satu kenyataan di Putrajaya hari ini.Saravanan berkata bagi pekerja asing yang bukan pencarum Perkeso, kos saringan perlu ditanggung sepenuhnya oleh pihak majikan.Beliau berkata keperluan menjalani saringan Covid-19 diwajibkan oleh kerajaan melalui Akta Pencegahan dan Pengawalan Penyakit Berjangkit 1988 (Akta 342) dan pematuhan kepada keperluan ini akan dipantau oleh kementerian sumber manusia.Maklumat lanjut berkenaan program ini termasuk senarai klinik akan dikemas kini di portal Program Saringan Prihatin di https://psp.perkeso.gov.my dari semasa ke semasa. Sebarang pertanyaan boleh diajukan melalui emel [email protected] atau talian hotline 1-300-22-8000 atau 03-4264 5089.


Neelofa, suami mengaku tidak bersalah, mohon dibicarakan

Usahawan dan selebriti Noor Neelofa Mohd Noor dan suami, Muhammad Haris Mohd Ismail mengaku tidak bersalah di Mahkamah Majistret hari ini atas kesalahan melanggar prosedur operasi standard (SOP) perintah kawalan pergerakan bersyarat (PKPB) di sebuah kedai karpet, di Nilai, awal bulan ini.Noor Neelofa atau lebih dikenali sebagai Neelofa, 32, dan Muhammad Haris atau dikenali sebagai PU Riz, 26, yang tiba di mahkamah pada 8.50 pagi, membuat pengakuan itu selepas pertuduhan terhadap mereka dibacakan di hadapan Majistret Mahyun Yusoff.Muhammad Haris didakwa atas dua kesalahan gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual dan tidak memakai pelitup muka di Kedai Naeem Carpet Sdn Bhd, Kawasan Perindustrian Nilai 3, Nilai, pada 4 petang 2 Mei lepas.Neelofa pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.Mahkamah membenarkan Muhammad Haris diikat jamin RM10,000 untuk kedua-dua kesalahan manakala Neelofa diikat jamin RM5,000 dengan seorang penjamin dan menetapkan 4 Jun untuk sebutan semula kes.Pasangan itu didakwa mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) (Kawalan Pergerakan Bersyarat) (No.4) (Pindaan) (No.12) 2021.Mereka boleh didenda tidak melebihi RM50,000 atau dipenjara sehingga enam bulan atau kedua-duanya, jika sabit kesalahan.Pendakwaan dikendalikan timbalan pendakwa raya Nor Azizah Aling manakala kedua-dua pasangan berkenaan diwakili peguam Haresh Mahadevan.Terdahulu Nor Azizah menawarkan jaminan sebanyak RM20,000 terhadap Muhammad Haris manakala RM10,000 kepada Neelofa.Sementara itu, Haresh berkata pihaknya membantah terhadap jaminan yang ditawarkan pendakwaan atas alasan anak guamnya hanya berdepan dengan kes saman bukan kes jenayah.“Tiada peruntukan untuk jaminan kerana ia adalah kes saman tetapi mahkamah membenarkan ikat jamin iaitu RM10,000 bagi Haris dan RM5,000 terhadap Neelofa,” katanya kepada pemberita selepas prosiding itu.Beliau berkata anak guamnya telah membayar wang jaminan tersebut.


Penganggur didakwa bunuh bapa kandung

Seorang penganggur dihadapkan ke Mahkamah Majistret di Ipoh hari ini atas pertuduhan membunuh bapa kandungnya, di sebuah rumah di Jalan Besar K/B Gunung Rapat dua minggu lalu.Tertuduh, Pang Kar Foong, 49, dilihat tenang ketika pertuduhan dibacakan di hadapan Majistret Noor Azreen Liana Mohd Darus, bagaimana tiada pengakuan direkodkan.Berdasarkan kertas pertuduhan, lelaki itu didakwa dengan sengaja melakukan bunuh dengan menyebabkan kematian kepada Pang Ket Tai, 75,  menggunakan botol dan serpihan botol kicap di dalam sebuah rumah di Jalan Besar K/B Gunung Rapat di Ipoh pada kira-kira 6.30 petang, 12 Sept lepas.Lelaki itu didakwa mengikut Seksyen 302 Kanun Keseksaan, yang membawa hukuman mati jika sabit kesalahan.Pendakwaan dikendalikan Timbalan Pendakwa Raya K Darinee, manakala tertuduh diwakili Peguam R Rajasegaran.Mahkamah menetapkan 9 Nov depan untuk sebutan semula kes, bagi mendapatkan laporan bedah siasat.Sementara itu, Rajasegaran ketika ditemui memaklumkan anak guamnya yang tidak bekerja itu, perlu mendapatkan rawatan susulan sakit mental di Hospital Bahagia Ulu Kinta, Tanjung Rambutan.


Kes baru Covid-19 menurun bawah paras 18,000 jangkitan

Malaysia merekodkan kes baru sebanyak 17,672 menjadikan kes keseluruhan Covid-19 meningkat sebanyak 1,572,765 kes.Selangor kekal mencatat kes harian tertinggi sebanyak 4,316.Negara juga mencatat sebanyak 19,053 kes sembuh menjadikan jumlah keseluruhan kes sembuh meningkat kepada 1,297,723.Dalam pada itu, 1,040 pesakit ditempatkan di unit rawatan rapi (ICU) termasuk 502 orang memerlukan bantuan alat pernafasan.Malaysia turut mencatat 174 lagi korban akibat Covid-19, menjadikan jumlah mangsa yang maut meningkat kepada 14,342.


Mustahil untuk Anwar bentuk kerajaan ‘Melayu-Islam’, kata penganalisis

Dakwaan Anwar Ibrahim akan menubuhkan kerajaan “Melayu-Islam” dipertikaikan penganalisis yang menyifatkan ia sebagai sesuatu yang mustahil kerana presiden PKR itu perlu menyatukan semua parti Melayu.Mereka berkata, dakwaan Anwar memimpin parti berbilang kaum itu terlalu sukar direalisasikan disebabkan kerumitan untuk parti-parti yang perlu terlibat untuk bekerjasama.“Masalah yang Anwar akan hadapi adalah jika kerajaan dibentuk dan PAS adalah sebahagiannya daripadanya sudah tentu PAS akan bantah kehadiran Amanah.”“Dan inilah cabaran yang Anwar perlu selesaikan untuk membaiki hubungan Amanah dan PAS yang sudah tentunya ia tiada kaitan langsung dengan DAP,” kata James Chin dari Universiti Tasmania, Australia kepada MalaysiaNow.Amanah merupakan parti serpihan PAS yang ditubuhkan selepas sekumpulan pemimpin yang kalah dalam pilihan raya parti pada 2015.Anwar sebelum ini mengumumkan sudah mempunyai sokongan “kukuh dan meyakinkan” untuk menubuhkan kerajaan dan semasa mesyuarat bersama wakil rakyat PKR, ahli Parlimen Port Dickson itu mengatakan kerajaan ditubuhkannya adalah “Melayu-Islam”.Seorang lagi penganalisis politik mengatakan mustahil untuk merealisasikan hasrat Anwar membentuk kerajaan Melayu-Islam berdasarkan angka realistik di Dewan Rakyat.Azmi Hassan dari Universiti Teknologi Malaysia (UTM) berkata, untuk mendapatkan sokongan majoriti ahli Parlimen Melayu-Islam, Anwar terlebih dahulu perlu disokong parti-parti seperti Umno, Bersatu, PAS dan Amanah.“Sebab perkiraannya memang tak cukup. Kalau nak cukup pun, Bersatu kena sokong, Umno kena sokong juga sebahagian PRS dan GPS kena sokong,” katanya kepada MalaysiaNow.“Tapi, itu pun masih belum cukup untuk dapatkan majoriti yang formidable”.Anwar sebelum ini mengumumkan sudah mempunyai sokongan “kukuh dan meyakinkan” untuk menubuhkan kerajaan dan semasa mesyuarat bersama wakil rakyat PKR, ahli Parlimen Port Dickson itu mengatakan kerajaan ditubuhkannya adalah “Melayu-Islam”.Azmi berkata, selain sukar menubuhkan kerajaan Melayu-Islam, untuk mendapatkan angka cukup juga sukar bagi Anwar kerana parti terbesar dalam Pakatan Harapan (PH), DAP sukar bekerjasama dengan Umno, terutamanya yang terkait dengan perbicaraan rasuah.“Tolak PAS, kerana mereka secara terbuka kata tak akan sokong Anwar. Tapi kalau kita lihat apa yang berlaku dua tiga hari lepas, ramai ahli Parlimen menyatakan mereka menafikan sokongan kepada Anwar.“Jadi dalam hal ini, maksud formidable Anwar itu boleh dipertikai.”Beberapa ahli Parlimen Umno seperti Mahdzir Khalid, Bung Moktar Radin, Ahmad Maslan dan Tengku Adnan Tengku Mansor secara terbuka sudah menafikan mereka akan menyokong Anwar.Sementara, empat yang lain – Ahmad Nazlan Idris, Salim Shariff, Ahmad Jazlan Yaakub, Idris Jusoh, Tajuddin Abdul Rahman dan Shahidan Kassim juga menafikan bakal menukar kesetiaan kepada Anwar.Chin dari Universiti Tasmania, Australia menambah pengundi Cina juga tidak percaya Anwar mempunyai majoriti untuk membentuk kerajaan.“Saya rasa majoriti populasi Cina di Malaysia tidak percaya dengan cerita Anwar ada sokongan majoriti dan mereka lebih kepada mengambil sikap tunggu dan lihat.“Saya rasa semua orang merasakan Anwar sebenarnya tidak mempunyai angka dan jika dia ada sokongan sekalipun saya rasa ia juga tidak stabil,” katanya.


Tiada kelas akademik minggu pertama sesi persekolahan, kata KP Pendidikan

Tiada kelas akademik diadakan pada minggu pertama sesi persekolahan 2023/2024 yang akan bermula 19 Mac dan 20 Mac ini, sebaliknya ia diisi dengan penerapan nilai-nilai jasmani, emosi, rohani, sosial dan intelek, kata Ketua Pengarah Pendidikan Pkharuddin Ghazali.
"Fokus hari pertama persekolahan sebelum ini adalah kepada akademik tetapi langkah yang diambil pada sesi 2023/2024 ini adalah melaksanakan pendidikan didik hibur dan pembelajaran berasaskan projek mudah," katanya dalam sidang media sempena amanat pembukaan sesi persekolahan 2023/2024, di Putrajaya hari ini.
Sesi persekolahan 2023/2024 akan bermula pada 19 Mac 2023 hingga 9 Mac 2024 bagi negeri Kumpulan A, manakala 20 Mac 2023 hingga 10 Mac 2024 bagi negeri Kumpulan B.
Kumpulan A membabitkan Johor, Kedah, Kelantan dan Terengganu, manakala Kumpulan B meliputi Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya.
"Kalau dahulu fokus hari pertama terus mengajar subjek akademik tetapi kali ini kita minta sekolah merapatkan hubungan antara guru, pelajar,  ibu bapa dan komuniti. Semua ini akan bangkitkan satu semangat iaitu saling menyokong sudah diterjemahkan di awal persekolahan," katanya.
Pkharuddin berkata Pekeliling Bilangan 5 Tahun 2023 memberi panduan kepada sekolah-sekolah untuk mengadakan program atau aktiviti yang bersesuaian bagi menyediakan pelajar dari segi sosial dan mental.
Katanya nilai-nilai jasmani, emosi, rohani dan sosial diutamakan dahulu bagi membentuk pelajar menjadi beradab, berakhlak dan berintegriti.
Bagaimanapun, beliau berkata sekolah dengan bilangan pelajar tidak ramai dan telah selesai melaksanakan aktiviti tersebut boleh meneruskan pengajaran dan pembelajaran.
Pkharuddin dalam pada itu berkata sebarang bentuk pertandingan, sambutan, majlis yang tidak memberi impak besar dimansuhkan mulai sesi persekolahan 2023/2024 sebagai inisiatif segera menangani isu beban tugas guru.
Kekerapan semakan Standard Kualiti Pendidikan Malaysia (SKPM) pula dikurangkan kepada setahun sekali mulai sesi persekolahan ini, berbanding sekurang-kurangnya dua tahun sekali sebelum ini, katanya.
Beliau berkata sambutan Hari Guru juga dihadkan kepada peringkat kebangsaan dan sekolah sahaja, berbanding sebelum ini membabitkan peringkat negeri dan daerah, katanya.
Para pendidik juga diberikan autonomi dalam perancangan dan pelaksanaan pengajaran dan pembelajaran serta pentaksiran bilik darjah dengan menjadikan Dokumen Standard Kurikulum dan Pentaksiran sebagai rujukan, katanya.
Bagi menangani isu beg berat, Pkharuddin berkata antara usaha dilaksanakan bagi sesi ini ialah penyediaan lokar, penggunaan buku aktiviti yang disediakan kementerian dan penggunaan buku kerja hanya sebagai bahan rujukan atau bahan ulang kaji di luar waktu kelas.
Selain itu, buku latihan dihadkan pada dua buah untuk setiap mata pelajaran pada satu-satu masa serta tidak melebihi 80 muka surat, katanya.


Mahkamah Indonesia akan putuskan rayuan perintah tangguh pilihan raya

Mahkamah Indonesia dijadualkan memutuskan rayuan oleh Komisi Pemilihan Umum (KPU) republik itu terhadap perintah kontroversi mahkamah rendah untuk menangguhkan pemilihan presiden dan pilihan raya umum 2024 selama dua tahun.
Prosiding sedang dijalankan pada Selasa di Mahkamah Tinggi Jakarta menjelang keputusan rayuan oleh suruhanjaya itu, yang boleh meredakan ketidakpastian sama ada pilihan raya boleh diteruskan seperti yang dijadualkan pada Februari 2024.
Keputusan 2 Mac oleh mahkamah daerah Jakarta Pusat mengejutkan ahli politik di Indonesia, selepas ia mengarahkan semua aktiviti pilihan raya dihentikan kerana aduan oleh parti tidak jelas yang mana permohonannya untuk bertanding ditolak.
Kebanyakan pakar undang-undang berkata mahkamah telah melangkaui bidang kuasanya dan KPU berkata ia akan meneruskan persiapan, meskipun perintah tersebut dikeluarkan.
Penangguhan pengundian juga mencetuskan perdebatan berpanjangan mengenai sama ada Presiden Joko Widodo patut dibenarkan untuk berkuasa lebih lama daripada tempoh maksimum dua penggal, lima tahun yang dibenarkan oleh Perlembagaan, seperti diperjuangkan oleh beberapa sekutunya.
Jokowi, sebagai presiden yang dikenali ramai, yang kini berada di tahun terakhir penggal kedua berkata beliau menentang pelanjutan tempoh dan menyokong rayuan KPU itu.
Minggu lalu, sebuah lagi parti politik memfailkan saman yang sama di mahkamah daerah berkenaan terhadap KPU berhubung prosedur pilihan rayanya dan juga memohon penangguhan undian, demikian menurut laman web mahkamah.


Vaksinasi harian catat 434,828 dos, tertinggi setakat 14 Julai

Jumlah pemberian vaksin harian mencatat angka sebanyak 434,828 dos suntikan semalam, iaitu jumlah tertinggi setakat ini, kata Menteri Kesihatan Dr Adham Baba.Menerusi perkongsian infografik data pemberian vaksin di Twitter, beliau memaklumkan daripada jumlah itu, seramai 279,938 individu menerima dos pertama dan 154,890 lagi, lengkap dos kedua.Perkembangan itu menjadikan jumlah keseluruhan pemberian vaksin menerusi Program Imunisasi Covid-19 Kebangsaan (PICK) yang dilaksanakan sejak 24 Februari adalah sebanyak 12,647,558 dos.“Jumlah terbaharu itu menjadikan jumlah keseluruhan individu yang telah lengkap dua dos vaksin ialah 4,003,266 atau sebanyak 12.3% daripada populasi rakyat Malaysia,” katanya.


Lebih setengah juta dos vaksin AstraZeneca tiba di Kuala Lumpur

Malaysia menerima 559,200 lagi dos vaksin AstraZeneca hari ini melalui penghantaran kedua daripada kemudahan Covax.Ia adalah penghantaran kedua selepas 268,800 dos vaksin tiba di Kuala Lumpur pada 21 April lalu melalui inisiatif yang diterajui Unicef dan Pertubuhan Kesihatan Sedunia (WHO) tersebut.Secara keseluruhan, Malaysia telah menerima 828,000 dos daripada angka sasaran sebanyak 1,387,200 dos vaksin AstraZeneca yang dibekalkan oleh kemudahan Covax.“Ketibaan kali kedua vaksin di Kuala Lumpur menandakan satu lagi pencapaian kemudahan Covax dalam usahanya mengedarkan sekurang-kurangnya dua bilion dos vaksin Covid-19 sehingga hujung tahun 2021,” kata Unicef dalam sebuah kenyataan.Wakil WHO, Dr Lo Ying-Ru Jacqueline berkata ketibaan vaksin tersebut bertepatan dengan waktu krisis di mana kes jangkitan sedang meningkat di negara ini.“Kita mesti mengambil setiap peluang yang ada untuk memvaksin lebih ramai orang sekali gus mengurangkan kemasukan warga ke hospital dan kematian.“Prioriti juga harus diberikan kepada mereka yang memerlukannya daripada warga emas dan mereka yang memiliki penyakit kronik.”Vaksin AstraZeneca ketika ini diberikan melalui pilihan sukarela “siapa cepat, dia dapat” di Selangor dan Kuala Lumpur.Pendaftaran untuk Fasa 2 program vaksinasi AstraZeneca itu akan dibuka bermula Ahad ini kepada warga emas berusia 60 tahun ke atas di Selangor, Kuala Lumpur, Johor, Pulau Pinang dan Sarawak.Vaksin AstraZeneca ketika ini menjadi vaksin utama yang dibekalkan kemudahan Covax bagi memastikan negara-negara miskin mendapat akses vaksin dengan kosnya ditanggung oleh derma antarabangsa.Ia juga digelar sebagai “game-changer” pada Januari lalu ketika diumumkan sebagai vaksin pertama yang mampu milik selain tidak memerlukan tempat penyimpanan suhu dingin seperti Pfizer-BioNTech dan Moderna.Bagaimanapun, AstraZeneca menghadapi publisiti buruk berikutan kes darah beku yang dilaporkan di beberapa negara termasuk UK dan Eropah yang menyaksikan beberapa pesakit yang disuntik vaksin tersebut telah meninggal dunia.Bagaimanapun, ia disambut baik di Malaysia dengan janji temu vaksinasi sebanyak 268,600 habis ditempah hanya dalam tempoh masa tiga jam.


PM bakal tenangkan rakyat ketika khabar angin perintah berkurung tersebar

Berdepan dengan kegusaran rakyat disebabkan peningkatan kes Covid-19 akhir-akhir ini, kerajaan akan mengambil langkah menenangkan rakyat terutamanya ketika khabar angin Perintah Kawalan Pergerakan (PKP) bakal dilaksanakan kembali.Khabar angin tersebar di Lembah Klang tentang PKP yang dilaksanakan selama hampir tiga bulan sebelum ini akan diisytiharkan kembali.MalaysiaNow difahamkan, kerajaan akan mengumumkan beberapa langkah untuk mengekang peningkatan kes yang berlaku sejak beberapa hari lalu.Antara langkah yang bakal dilaksanakan ialah penutupan sekolah di kawasan yang diisytihar sebagai kawasan merah, termasuk menangguhkan kelas di universiti awam.“Tetapi kerajaan tidak akan mengisytiharkan perintah kawalan seperti PKP,” kata sumber itu.“Mereka merasakan bukan sahaja mengundang ‘bencana’ jika kerajaan menutup lagi perniagaan dan sekolah, tetapi ia tidak wajar dari segi kesihatan awam,” katanya.Muhyiddin akan tenangkan rakyatWalaupun terdapat penafian berulang daripada pemimpin kerajaan, khabar angin bertiup kencang PKP akan dilaksanakan, termasuk sekatan rentas negeri.Ini berlaku ketika kes harian Covid-19 meningkat tinggi, lebih tinggi daripada ketika kemuncak waktu PKP.Hari ni, jumlah kes harian Covid-19 adalah tertinggi sejak pandemik itu mula dikesan di Malaysia, dengan 691 pesakit baru dikenalpasti.Perdana Menteri Muhyiddin Yassin akan menyampaikan perutusan khas sekali lagi, petang ini.“Tetapi kali ini, kami rasa perutusan beliau bukan untuk mengumumkan berita buruk, tetapi untuk menenangkan kegusaran mereka,” kata sumber sama kepada MalaysiaNow.Isu utamanya ialah kekeliruan tentang punca peningkatan Covid-19 dan kluster baru.Difahamkan Putrajaya meminta kementerian kesihatan menerangkan tentang peningkatan kes akan tetapi jawapan diberikan kurang “perincian tentang peningkatan kes”, menurut seorang pegawai kerajaan.“Fakta tentang peningkatan kes berasal dari pusat tahanan dan penjara membimbangkan, tetapi ia tidak sehingga penularannya tidak terkawal dalam kalangan orang ramai,” katanya.


Kerajaan jimat RM17 bilion jika T20 tidak diberi subsidi bahan api, kata Ahmad Maslan

Persidangan Dewan Rakyat hari ini diberitahu bahawa kerajaan boleh jimat sehingga RM17 bilion sekiranya golongan berpendapatan tinggi (T20) tidak diberikan subsidi petrol, diesel dan gas petroleum cecair (LPG).
Timbalan Menteri Kewangan Ahmad Maslan berkata pada 2022, penggunaan ketiga-tiga bahan api itu dalam kumpulan berpendapatan rendah (B40) hanya sekitar 24%, manakala berpendapatan sederhana (M40) sebanyak 41% dan kumpulan T20 adalah 35%.
“Dari segi angka ialah RM50.8 bilion, kalau darab dengan 35% yang digunakan T20 nilainya RM17.8 bilion.
“Jika T20 tidak diberikan subsidi petrol, diesel dan LPG, anggaran penjimatan RM15 bilion ke RM17 bilion, jadi Ahli-ahli Yang Berhormat boleh bayangkan berapa banyak perkara lain yang kita boleh gunakan untuk bantu rakyat dalam pelbagai urusan di 26 kementerian,” katanya pada sesi soal jawab di Dewan Rakyat.
Beliau menjawab soalan tambahan Ahmad Amzad Hashim (PN-Kuala Terengganu) yang ingin tahu sama ada langkah kerajaan menggunakan pangkalan data bersepadu dalam mekanisme pemberian subsidi bersasar berkesan untuk mengelak ketirisan, dan bagaimana mereka yang dalam kumpulan M40 yang tercicir ke kumpulan B40 di bandar akan menerima manfaat subsidi bersasar itu.
Ahmad berkata jumlah subsidi yang diberikan untuk diesel pada 2018-2019 adalah RM5.8 bilion hingga RM6.1 bilion, namun subsidi itu meningkat kepada RM8.4 bilion berikutan penggunaannya yang bertambah.
Sementara itu, beliau berkata kerajaan akan terus memantau aktiviti penyeludupan petrol dan diesel secara bersepadu bersama agensi berkaitan termasuk Jabatan Kastam Diraja Malaysia, Agensi Penguatkuasaan Maritim Malaysia dan Polis Diraja Malaysia.
Katanya, harga RON95 di Malaysia adalah jauh lebih murah iaitu RM2.05 seliter berbanding negara jiran seperti Singapura (RM8.51 seliter), Thailand (RM5.71 seliter) dan Indonesia (RM3.78 seliter).
Ahmad menjawab soalan tambahan Aminolhuda Hassan (PH-Sri Gading) yang mengenai langkah yang diambil kerajaan terhadap individu yang melakukan penyeludupan bahan api tersebut.


Patutkah pegawai penyelidik ditugaskan 'menggubal' alasan penghakiman hakim?

Di Mahkamah Tinggi Kuala Lumpur, Hakim Mohamed Zaini Mazlan telah menetapkan 1 September 2022 untuk menyampaikan penghakiman terhadap Rosmah Mansor dalam kes yang membabitkan projek solar hibrid bernilai RM1.25 bilion di Sarawak.
Pada 29 Ogos 2022, penulis blog Raja Petra Kamarudin berkongsi dokumen di laman sesawangnya mendakwa bahawa keputusan penghakiman yang mendapati isteri bekas perdana menteri Najib Razak itu bersalah telah pun ditulis.
Pihak pembelaan kemudian memohon untuk melucutkan hakim Zaini daripada membicarakan kes Rosmah, atas alasan bahawa bukan hakim Zaini yang menyiapkan keputusan penghakiman kes itu, sebaliknya pihak lain, bagi dirinya.
Hakim Zaini berkata draf penghakiman tersebut adalah pendapat daripada bahagian penyelidikan. Ia tidak disediakan untuknya atau diminta olehnya.
Beliau tidak pernah membaca pendapat berkenaan dan menegaskan bahawa beliau melakukan penyelidikannya sendiri dan menulis semua penghakimannya dan tidak akan menggunakan dokumen yang dikatakan bocor dalam penghakimannya.
Ulasan: Daripada respons hakim Zaini jelas, bagi beliau, adalah memalukan jika diketahui umum  bahawa penghakimannya disediakan atau digubal oleh pegawai penyelidik, jika itu yang sebenarnya berlaku pun.
Persoalan: Pendapat bahagian penyelidikan itu disediakan untuk siapa? Perlukah ia disediakan jika hanya untuk pendapat pegawai itu sendiri dan tidak diminta oleh hakim? Ambil perhatian, dalam kolum terbawah di permulaan dokumen yang disiarkan oleh Raja Petra itu terdapat catatan “Prepared for YA Tuan Mohamed Zaini Bin Mazlan”.  Mengapa ia disediakan dalam bentuk penghakiman?
Timbalan pendakwa raya, Poh Yih Tinn, dalam afidavit balasnya kepada peguam Rosmah menegaskan bahawa penghakiman itu sebenarnya adalah penulisan cadangan oleh Unit Penyelidikan Mahkamah Tinggi Kuala Lumpur.
Ulasan: Beliau menyokong apa yang dikakan oleh hakim Zaini iaitu ia disediakan oleh Unit Penyelidikan dan menambah  bahawa ia adalah penulisan cadangan.
Persoalan: Penulisan cadangan Unit Penyelidikan kepada siapa?)
Pendakwa raya Gopal Sri Ram berkata "penghakiman bocor" yang dirujuk oleh Rosmah (pemohon) bukanlah penghakiman bertulis.
"Jelas daripada dokumen itu sendiri bahawa ia adalah penyelidikan dan penulisan pendapat yang disediakan oleh Unit Penyelidikan Mahkamah Tinggi Kuala Lumpur,” katanya.
Ulasan: Tidak siapa pun berkata ia penghakiman bertulis kerana ia tidak ditandatangani hakim, malah tidak lengkap. Ia adalah draf.
Persoalan: Jadi, ia disediakan untuk siapa?
Kita tidak tahu apa lagi keterangan yang dirakamkan oleh polis, terutama sekali daripada Unit Penyelidikan. Setakat yang dilaporkan ini saya lebih percaya bahawa dokumen itu adalah draf penghakiman kes tersebut yang disediakan oleh Unit Penyelidikan Mahkamah Tinggi Kuala Lumpur sama ada atas arahan hakim Zaini atau sebagai amalan biasa yang akan diberikan kepada hakim itu sebagai cadangan unit itu untuk dijadikan penghakiman beliau.
Persoalan: Jika ia demikian, salahkah ia?
Jawapan: Setakat ini tidak ada jawapan ya atau tidak kerana, sepanjang yang saya tahu, belum ada arahan atau peraturan dibuat mengenainya.
Saya berani mengatakan bahawa pandangan paling awal, entah hingga ke hari ini, mengenai isu ini yang datangnya daripada badan kehakiman terkandung dalam ucapan saya sebagai ketua hakim negara di Persidangan Hakim-Hakim dalam tahun 2008, 14 tahun dahulu. Inilah yang saya katakan:
“Penghakiman adalah sesuatu yang patut dibanggakan oleh setiap hakim. Ia adalah sesuatu yang sangat personal. Ia mencerminkan pengetahuan kita, kejujuran intelek kita, kuasa analisis kita, keupayaan kita untuk memahami isu-isu, keupayaan kita untuk berfikir secara lurus atau sebaliknya, keupayaan kita untuk menyatakan sesuatu dengan jelas atau sama ada kita sendiri keliru, penguasaan bahasa kita, gaya kita menulis, malah keseluruhan watak kita. Saya tidak faham jika hakim tidak merasa bangga untuk menghasilkan masterpiece karya sasteranya sendiri.
"Saya difahamkan bahawa di Amerika Syarikat, kerani hakim menggubal penghakiman hakim. Saya tidak tahu bagaimana sistem itu berfungsi dan saya tidak memberikan sebarang penilaian mengenainya. Tetapi, dalam konteks kita sekarang, saya tidak fikir ia adalah satu amalan yang patut kita pakai. Selain dari itu, daripada pengalaman, apabila kita sendiri menulis penghakiman, kita akan lebih teliti dalam meneliti bukti, undang-undang dan hujah. Kita akan nampak perkara yang tidak terlintas di fikiran kita sebelumnya. Jika pegawai penyelidik kita yang menyediakan draf itu, bagaimana dia membuat pemerhatian terhadap demeanor saksi?
"Apabila penghakiman ditulis untuk kita, terdapat temptation bagi kita untuk hanya meletakkan tandatangan kita untuk mengurangkan statistik penghakiman tidak bertulis. Malah ia mungkin menggalakkan rasuah di pihak pegawai yang membuat penghakiman.
"Mengapa memerlukan orang yang berpengalaman untuk dilantik sebagai hakim dan membayarnya dengan gaji yang tinggi jika kerja yang paling penting akan dilakukan oleh pegawai rendah yang boleh dibayar lebih rendah? Apabila pegawai penyelidik menyediakan penghakiman, kualiti kerja yang akan keluar adalah kualiti  pegawai rendah, melainkan dia lebih baik daripada hakim, jika demikian dialah yag sepatutnya menjadi hakim.
"Walau apa pun, fikirkan persepsi orang ramai, apatah lagi pihak yang kalah yang mungkin kehilangan nyawa, kebebasan atau harta benda! Saya fikir adalah satu kecuaian bagi seorang hakim untuk meminta seseorang, termasuk pegawai penyelidiknya, untuk menggubal penghakimannya, dan adalah salah laku untuk meminta seseorang, termasuk pegawai penyelidiknya, menulisnya untuknya. Hakim yang menulis penghakiman untuk hakim lain, hakim yang penghakimannya ditulis oleh hakim lain dan hakim yang membiarkan dirinya dipengaruhi oleh orang lain dalam mencapai keputusannya, kesemuanya melakukan salah laku.”
Pada masa itu jawatan-jawatan pegawai penyelidik baru diadakan dan hanya hakim-hakim kanan yang baru diberikan pegawai penyelidik.
Apakah yang menyebabkan saya mengeluarkan pendapat saya itu? Dua sebab, pertama, saya membaca buku The Brethren oleh Ted Sorensen (penulis ucapan Presiden Kennedy). Beliau menceritakan bagaimana kerani mahkamah (clerk of courts) di Mahkamah Agung Amerika Syarikat yang terdiri daripada graduan-graduan baru yang cemerlang daripada universiti-universiti terkenal diambil menjadi kerani mahkamah.
Tugas mereka termasuk menggubal penghakiman. Apabila hakim-hakim mendengar sesuatu kes, kerani-kerani itu akan menggubal penghakiman untuk hakimnya. Selepas itu mereka bertukar-tukar pendapat mengenai penghakiman tersebut, masing-masing cuba melobi kerani hakim lain untuk bersetuju dengan drafnya.
Sebab kedua ialah, semasa saya menjadi ketua hakim negara, saya terbaca biodata seorang penolong kanan pendaftar (sekarang Hakim Mahkamah Persekutuan) yang dengan megahnya (saya tidak salahkan beliau) menyenaraikan sebanyak 21 kes di mana beliau menggubal penghakiman untuk hakimnya. (Saya harap beliau tidak mengikuti teladan itu sekarang).
Selepas saya bersara, saya dijemput membentang kertas kerja di satu seminar di National University of Singapore. Saya berjumpa dengan seorang profesor yang berasal dari Amerika Syarikat.
Entah bagaimana, dalam perbualan kami timbul isu kerani mahkamah. Saya bertanya apa pendapat beliau mengenainya. Beliau tidak bersetuju dengan amalan itu. Saya terkejut dan bertanya mengapa?
Beliau menceritakan, selepas graduasi, beliau terpilih menjadi kerani mahkamah kepada seorang hakim Mahkamah Rayuan. Pada hari pertama beliau bekerja, beliau diberi satu fail dan hakim berkenaan memintanya menyediakan penghakiman untuk beliau.
Beberapa hari kemudian beliau menunjukkan draf tersebut kepadanya. Hakim itu membacanya, tanpa meminda walau satu perkataan pun terus menerimanya dan menggunakannya sebagai penghakiman beliau. Beliau hilang kepercayaan terhadap hakim itu.
Dalam tahun 1970-an, saya berpeluang melawat kamar Lord Diplock di House of Lords, London. Secara berseloroh saya bertanya beliau mengapa House of Lords tidak hanya mengeluarkan satu penghakiman bagi satu kes supaya sesuatu point undang-undang yang diputuskan itu merupakan keputusan mahkamah itu dan bukan hanya pendapat seseorang hakim dan lebih senang bagi pelajar, peguam dan hakim mahkamah lebih rendah memahaminya?
Beliau menjawab secara berseloroh juga, “The trouble is each of us thinks he can write better than the others.” (Masalahnya kami masing-masing fikir kami boleh menulis lebih baik daripada yang lainnya.”)
Perhatikan hakim House of Lords tidak puas hati untuk membiarkan hakim House of Lords lain menulis penghakiman bagi pihaknya, apatah lagi oleh pegawai penyelidik?
Apabila hakim-hakim menulis penghakiman mereka sendiri, penghakiman-penghakiman itu mempunyai wataknya yang tersendiri. Oleh sebab itu apabila kita membaca penghakiman Lord Denning, Lord Diplock dan lain-lain, tanpa melihat nama mereka, kita tahu siapa penulisnya.
Kita juga tahu bahawa kita sedang membaca penghakiman Tun Suffian, TS Eusoffe Abdoolcader atau Raja Azlan Shah tanpa membaca nama mereka.
Sebagai rekod peribadi, setiap huruf,  setiap noktah dan setiap koma dalam 567 penghakiman saya dari Mahkamah Tinggi hingga ke Mahkamah Persekutuan, termasuk satu penghakiman Mahkamah Khas dan satu penghakiman Mahkamah Rayuan Syariah Pulau Pinang, kesemuanya saya tulis dengan tangan saya sendiri dan ditaip oleh setiausaha saya. Ada ayat yang saya masih ingat hingga ke hari ini.
Sebenarnya, ia bukan sekadar mengenai gaya bahasa, tetapi pendekatan, hujah dan pandangan mereka mengenai sesuatu isu undang-undang itu mungkin berbeza walaupun, di akhirnya mereka bersetuju dengan keputusan kes itu. Cara Lord Denning hendak mengembangkan sesuatu prinsip undang-undang itu mungkin berbeza daripada Lord Diplock dan lain-lain.
Individualiti itu hilang apabila ia digubal oleh satu pasukan pegawai penyelidik. Ia  bukan lagi an "analytical judgment," tetapi "cut and paste judgment".
Seorang pembaca tidak lagi boleh berkata “Saya suka membaca penghakiman Hakim XYZ. Ia mudah difahami” kerana semuanya serupa.
Cukuplah setakat ini saya berikan hujah-hujah mengapa pegawai penyelidik tidak sepatutnya menggubal penghakiman hakim-hakim. Mari kita lihat pula peranan yang sesuai mereka lakukan. Saya fikir mereka lebih sesuai digunakan seperti nama jawatan mereka: penyelidik. Dalam sesuatu kes, fakta bukanlah tugas mahkamah untuk menyelidik.
Isu undang-undang, ya. Misalnya timbul isu undang-undang, kedua-dua belah pihak memberi pendapat yang berlainan.
Perlulah mahkamah menyelidik kedudukan yang sebenar dengan mendapatkan  dan menyemak akta berkenaan dan/atau penghakiman-penghakiman duluan dan menganalisisnya dan membuat keputusan sendiri sama ada ia sama seperti yang dikatakan oleh salah satu pihak itu atau berlainan.
Di sini pegawai penyelidik bolehlah membantu untuk mendapatkan akta-akta dan penghakiman-penghakiman berkenaan selain daripada yang dikemukakan oleh peguam-peguam kedua pihak, jika ada, menganalisisnya dan menulis pandangan (opinion) untuk membantu hakim menulis penghakimannya berkenaan isu itu.
Itu hanya satu misalan. Bagaimana seseorang hakim itu menggunakan pegawai penyelidik bergantung kepada keperluan dan sikap hakim itu dan kemampun pegawai itu.
Biar apa pun saya tidak fikir mereka patut digunakan untuk  menggubal penghakiman atas alasan-alasan yang saya telah berikan di bahagian awal tadi.
Bagaimana pegawai penyelidik digunakan di mahkamah-mahkamah kita sekarang, sebenarnya saya tidak tahu.
Saya tidak mahu bertanya hakim-hakim, pegawai-pegawai penyelidik dan pegawai-pegawai mahkamah lain kerana saya tidak mahu memalukan mereka.
Namun, makin lama, penghakiman Mahkamah Persekutuan (yang lain saya tidak tahu kerana saya tidak membacanya) semakin hilang individualiti hakim yang menulisya.
Kita tidak dapat meneka lagi itu karya siapa tanpa melihat nama yang tertulis. Setelah melihatnya pun kita masih was-was. Kesemuanya nampak dan bunyi serupa, seolah-olah ada template yang diikuti.
Saya fikir adalah lebih baik bidang tugas pegawai penyelidik dikeluarkan supaya diketahui umum.
Jika difikirkan mereka boleh diberi tugas menggubal penghakiman, biarlah ia disebut dengan jelas, bersama-sama penjelasan dan syaratnya supaya tidak akan ada tuduhan penghakiman seseorang hakim ditulis oleh orang lain dan tidak perlu pula dibuat penafian seperti dalam kes ini yang sukar dipercayai dan mengurangkan credibility dan integrity hakim berkenaan dan Badan Kehakiman.
Eloklah kedudukan sebenar dijelaskan.
Nota: Dalam rencana ini, saya menggunakan perkataan “menggubal” berbanding “merangka” bagi perkataan “drafting” kerana apa yang dilakukan oleh pegawai-pegawai penyelidik itu bukanlah sekadar menyediakan rangka penghakiman yang mengandungi point-point untuk hakim berkenaan menulis penghakimannya. Pegawai-pegawai itu menulis draf penghakiman hakim itu. Hakim itu mungkin memindanya di sana dan di sini, mungkin tidak dan menurun tanda tangannya, menjadikannya penghakiman bertulis hakim itu
Abdul Hamid Mohamad adalah bekas ketua hakim negara.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian turun bawah 2,000, 8 lagi terkorban

1,918 kes baru Covid-19 direkodkan hari ini menjadikan jumlah keseluruhan sebanyak 4,575,809 kes.Sebanyak 2,321 pesakit turut dilaporkan sembuh, menjadikan jumlah keseluruhan kes sembuh sebanyak 4,510,643.Ketika ini, 29,382 kes aktif direkodkan, dengan 28,140 atau 95.8% daripadanya sedang menjalani kuarantin kendiri.Dalam pada itu, 26 (0.1%) kes kini berada di pusat kuarantin sementara 1,172 (4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 44 kes dan 24 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 61.2% dengan kes Covid-19 merangkumi 9.9%.Lapan kematian dilaporkan menjadikan kes keseluruhan sebanyak 35,784 orang.


Pemilik restoran gesa kerajaan benarkan ‘dine in’, panjangkan tempoh operasi

Persatuan pemilik restoran hari ini menggesa kerajaan untuk menetapkan langkah-langkah bagi membantu operasi restoran sepanjang tempoh “lockdown” termasuk melonggarkan sekatan makan di premis dan menyediakan moratorium pinjaman automatik sekurang-kurangnya selama enam bulan.Persatuan Pengusaha Restoran India (Primas) dalam sebuah kenyataan berkata industri restoran sangat terkesan akibat krisis Covid-19 yang melanda negara ketika ini.Ia berharap kerajaan dapat membenarkan lanjutan pembukaan operasi premis dari pukul 6 pagi sehingga 10 malam berbanding tempoh operasi yang dibenarkan ketika ini dari 8 pagi hingga 8 malam.Menurutnya, pelanggan harus dibenarkan untuk makan di premis restoran dengan bilangan maksimum dua orang.Primas turut berakta moratorium automatik bagi pinjaman bank harus diberikan tanpa sebarang impak terhadap skor kredit sambil menambah kerajaan harus memberikan bantuan sewa dalam bentuk geran dan menyediakan 25% diskaun levi bagi pekerja asing.“Kami tidak perlu menerangkan secara panjang lebar mengenai kos tanggungan dan komitmen pemilik-pemilik restoran,” kata Presiden Primas J Suresh.“Jika ‘lockdown’ berterusan untuk tempoh masa yang lama, lebih dari 50% pengusaha restoran akan menutup perniagaan.”Beliau memetik sebuah tinjauan yang melibatkan 1,000 pemilik restoran yang mendapati hanya 80% daripada mereka mampu meneruskan perniagaan bagi tempoh dua bulan dengan menggunakan simpanan dan sumber yang ada ketika ini.“Hanya 20% sahaja yang dapat bantuan kewangan dari SME Corp Malaysia, bank dan skim kewangan,” tambahnya.Beliau berkata hanya 25% sahaja yang diberikan diskaun sewaan premis daripada pemilik bangunan sementara 80% lagi menghadapi kesukaran untuk membayar kos utiliti yang tertunggak sejak perintah kawalan pergerakan (PKP) yang dilaksanakan tahun lalu.“70% daripada mereka tidak mampu membayar gaji pekerja tepat masa dan 80% merasa dizalimi kerana peniaga makanan yang tidak berlesen terus beroperasi di seluruh negara terutama pengusaha makanan dan minuman yang beroperasi di hadapan premis mereka,” tambahnya.“Kerajaan perlu teliti cara-cara dan mekanisme untuk bantu industri perkhidmatan ini dengan segala bentuk bantuan yang boleh.”


Perak Man, rangka manusia berusia 11,000 tahun akhirnya miliki wajah

Perak Man, rangka manusia tertua berusia 11,000 tahun yang ditemukan 30 tahun lepas di Lembah Lenggong, Perak, kini mempunyai “wajah” lakaran, yang siap pada 19 Januari lepas.Lakaran wajah Perak Man itu dibuat menerusi kaedah 3D virtual reconstruction, oleh sekumpulan penyelidik dari Universiti Sains Malaysia (USM) dan pakar reka bentuk 3D dari Brazil, Cicero Moraes, individu yang sering menjadi rujukan dalam bidang pembinaan semula wajah forensik di negaranya.Artikel jurnal berkenaan diterbitkan menerusi “Malaysian Journal of Medical Sciences USM”.Pensyarah Radiologi Oral dan Maksilofasial di Pusat Pengajian Sains Pergigian USM Dr Johari Yap yang juga merupakan seorang daripada penyelidik berkenaan berkata projek itu tercetus sejak dua tahun lepas, hasil idea Pakar Bedah Neurosurgeri di Hospital USM Prof Dr Jafri Malin Abdullah.Berkongsi cerita dengan Bernama, Johari berkata Jafri yang banyak menjalankan kajian berkaitan neurosains dan kognitif mengajak beliau untuk mereka bentuk semula tulang kepala Perak Man dan seterusnya membuat lakaran wajah Perak Man.Johari yang memilki kepakaran dalam pengimejan kraniofasial dan rekonstruksi 3D muka serta tengkorak berkata beliau menggunakan data imbasan CT Perak Man dan tengkorak yang terbentuk dalam imej 3D untuk dihantar melalui e-mel kepada Moraes bagi menghasilkan lakaran wajah.Katanya, sebelum mereka bentuk wajah, Moraes memerlukan maklumat seperti jantina, umur dan keturunan bagi menghasilkan tisu muka berdasarkan ketebalan purata melalui kajian sebelum ini.“Apabila muka sudah terbentuk, pihak kami akan berbincang mengenai warna mata, warna kulit, rambut berdasarkan Antropologi Forensik.“Oleh kerana Perak Man ini dirujuk sebagai ‘Australo-Melanesian’ serta merupakan nenek moyang kepada orang asli Negrito, maka ciri-ciri Negrito banyak mempengaruhi reka bentuk akhir muka Perak Man ini,” katanya.Perak Man, rangka tulang manusia yang hampir sempurna yang dijumpai di Asia Tenggara pada zaman batu era paleolitik ditemukan hasil penyelidikan Pusat Penyelidikan Arkeologi Malaysia USM yang diketuai Prof Zuraina Majid dengan kerjasama Jabatan Muzium Malaysia.Ia ditemukan pada 1991 di Gua Gunung Runtuh, Lembah Lenggong, Hulu Perak dan dipercayai hidup 10,000 hingga 11,000 tahun dahulu.Ia juga merupakan tulang prasejarah yang mempunyai kecacatan kongenital yang dikenali sebagai brchymesophalangia. Perak Man dikebumikan dalam posisi janin di dalam kandungan, dengan kedua-dua kakinya berlipat ke arah dada. Ia dikebumikan dengan peralatan batu dan beribu-ribu kerang sungai.Selain Johari, Jafri dan Moraes, empat lagi penyelidik yang terlibat dalam kajian berkenaan ialah Pengarah Pusat Penyelidikan Arkeologi Global USM Prof Mokhtar Saidin, Pakar Forensik Pusat Pengajian Sains Kesihatan USM Helmi Hadi, Pakar Pengimejan Kraniofasial Prof Zainul Ahmad Rajion dan Pensyarah Sekolah Seni USM Norshahidan Mohamad.Jelasnya, hasil kajian mendapati anggaran isi padu otak Perak Man adalah 1,204.91 mL, rendah sedikit daripada isi padu otak manusia moden yang dalam lingkungan 1,312 mL hingga 1,479 mL dan secara tidak langsung dapat memberikan sedikit maklumat kognitif berkaitan Perak Man.“Walaupun dilahirkan dengan kecacatan fizikal, Perak Man terus hidup dan menjalani gaya hidup berburu dan berkumpul secara nomad, mungkin disebabkan penjagaan yang diberikan kepadanya. Dia mungkin mengatasi kekurangan fizikalnya dengan mengembangkan kemahiran berburu, atau mungkin dia jarang memburu dan melakukan tugas lain.“Berdasarkan andaian statusnya, Perak Man mungkin seorang yang dihormati dalam kumpulan dan mungkin juga seorang dukun dan orang yang paling berpengetahuan dalam kumpulan mengenai kelangsungan hidup, pemburuan, pengumpulan dan aspek lain dalam kehidupan seharian Paleolitik.“Perak Man berkemungkinan hidup sebagai pemburu, sama seperti gaya hidup kumpulan etnik Negrito, yang mungkin keturunan Perak Man,” menurut para penyelidik dalam jurnal itu.Johari berkata menerusi perkembangan terbaharu kajian berkenaan, ia dilihat membuka jalan bagi pengkaji menggunakan teknologi abad ke-21 untuk memahami bagaimana interaksi antara otak, minda, tingkah laku dan budaya berlaku pada masa lalu.“Teknologi 3D yang ada sekarang ini mampu menghasilkan lakaran muka yang mampu memberikan kefahaman baru mengenai penemuan prasejarah di negara kita,” katanya.


46.7% populasi dewasa telah disuntik satu dos vaksin, kata PM

Sejumlah 46.7% daripada populasi dewasa di Malaysia telah mendapat sekurang-kurangnya satu dos vaksin Covid-19 manakala 21.8% telah melengkapkan dua dos suntikan vaksin, kata Muhyiddin Yassin.Perdana menteri berkata pencapaian itu selari dengan sasaran yang ditetapkan dan perlu dipertingkatkan lagi supaya sasaran 26 juta penduduk Malaysia menerima vaksinasi lengkap dapat direalisasikan.Beliau berkata Program Imunisasi Covid-19 Kebangsaan (PICK) berjaya merekodkan pemberian dos harian lebih 400,000 dos hampir setiap hari sejak 12 Julai lepas dan semalam, kadar vaksinasi harian merekodkan angka tertinggi iaitu 507,050 dos.“Ini menjadikan jumlah individu yang menerima dos pertama sehingga semalam ialah 10,920,862 dan sejumlah 5,104,054 individu lengkap menerima dua dos suntikan vaksin,” katanya dalam hantaran Facebooknya hari ini.Muhyiddin berkata beban kes di hospital dan kes jangkitan yang teruk dapat dikurangkan menerusi vaksinasi, sekali gus menjayakan Pelan Pemulihan Negara (PPN).Sehubungan itu, beliau mengucapkan terima kasih dan tahniah kepada seluruh rakyat Malaysia atas sokongan terhadap PICK terutama kepada petugas barisan hadapan dan sukarelawan pusat pemberian vaksin (PPV) yang membantu melancarkan pelaksanaan program itu.


Tarikh akhir dapatkan dos penggalak dilanjutkan sebulan

Individu yang lengkap divaksinasi dalam kalangan penerima vaksin Sinovac dan warga emas berusia 60 tahun ke atas diberikan tempoh selama sebulan hingga akhir Mac untuk mendapatkan dos penggalak bagi mengekalkan status vaksinasi lengkap mereka.Menteri Kesihatan Khairy Jamaluddin berkata tarikh akhir asal bagi mendapatkan dos penggalak sebelum ini adalah pada 28 Februari, namun kementerian bersetuju untuk melanjutkan tempoh itu selama sebulan bagi memudahkan individu dalam kumpulan tersebut.“Bermula 1 April, status vaksinasi lengkap untuk golongan tersebut akan tukar kepada tidak lengkap sekiranya masih belum mendapat dos penggalak,” katanya pada sidang media hari ini.Pada Disember, Khairy berkata warga emas berusia 60 tahun ke atas yang menerima dua dos vaksin Sinovac perlu mendapatkan dos penggalak bagi mengekalkan status lengkap vaksinasi mereka.Beliau berkata pengambilan dos penggalak itu adalah selari dengan cadangan Pertubuhan Kesihatan Sedunia melalui melalui Strategic Advisory Group of Experts on Immunisation (SAGE).“Semua penerima dos lengkap vaksin Sinovac atau individu berumur 60 tahun dan ke atas (tanpa mengira jenis vaksin siri primer) – perlu mendapatkan suntikan dos penggalak selewat-lewatnya pada bulan Februari 2022,” katanya.Beliau memberikan peringatan serupa awal bulan ini, menggesa supaya orang ramai “top up” vaksinasi mereka dengan dos penggalak bagi memastikan keselamatan diri daripada jangkitan varian Omicron.Kerajaan memulakan pemberian vaksinasi dos penggalak kepada penerima vaksin lengkap pada 13 Oktober tahun lalu.Setakat ini, 14,274,843 individu atau 60.7% populasi dewasa menerima dos penggalak di seluruh negara.


Hanya 4 kes kematian libat individu lengkap divaksin, kata KP kesihatan

Audit data terbaru terhadap jumlah kematian akibat Covid-19 di negara ini menunjukkan hanya empat kematian atau 0.03% membabitkan individu yang telah menerima vaksinasi lengkap, kata Ketua Pengarah Kesihatan Dr Noor Hisham Abdullah.Menerusi ciapan Twitter hari ini, katanya, keseluruhan 12,993 kematian direkodkan sejak penularan pandemik dilaporkan dalam negara dengan 80 kematian atau 0.6% hanya menerima satu dos suntikan vaksin.Dalam tempoh lebih 24 jam sehingga tengah hari semalam, sebanyak lagi 293 kematian dicatatkan akibat Covid-19, menjadikan keseluruhan 13,077 kematian.


Operasi 2 lapangan terbang di Peru digantung susulan protes

Kementerian Pengangkutan dan Komunikasi Peru berkata operasi lapangan terbang di bandar Cusco dan Arequipa digantung ekoran protes berterusan di negara itu, lapor Sputnik.
Semalam, protes berlaku di seluruh Peru menuntut Presiden Dina Boluarte meletak jawatan dan membubarkan Kongres. Demonstrasi besar-besaran berlaku di semua bandar utama.
Menurut laporan media, pertempuran antara penunjuk perasaan dan polis bermula pada sebelah petang. Kereta perisai dilihat di jalan-jalan di Lima, ibu kota Peru.
"Sebagai langkah berjaga-jaga, Lapangan Terbang Antarabangsa Alejandro Velasco Astete di Cusco ditutup sementara. Tindakan itu diambil bagi melindungi orang ramai dan operasi udara," kata kementerian itu di Twitter.
Pemberitahuan serupa dikeluarkan untuk lapangan terbang antarabangsa di Arequipa.
Menurut radio Peru, RPP, penunjuk perasaan cuba merampas bangunan lapangan terbang terbabit.
Penunjuk perasaan di bandar Juliaca juga cuba merampas lapangan terbang tempatan namun berjaya disuraikan oleh polis dengan gas pemedih mata, lapor akhbar Republica.
Pada 7 Dis 2022, parlimen Peru mendakwa bekas Presiden Pedro Castillo. Beliau ditahan atas tuduhan cubaan rampasan kuasa dan jenayah terhadap negara apabila cuba membubarkan parlimen dan memerintah melalui dekri sebelum undian pemecatannya.
Boluarte kemudiannya dilantik sebagai pemimpin baharu negara itu.
Peristiwa itu mencetuskan gelombang protes di seluruh negara. Penunjuk perasaan mengecam kerajaan dan menggesa pilihan raya presiden segera diadakan dan parlimen negara itu dibubarkan.
Sekurang-kurangnya 53 orang terbunuh sejak protes bermula, lapor media.